William Cranch Bond - Wikipedia, entziklopedia askea.\nWilliam Cranch Bond (Falmouth, Maine, AEB, 1789ko irailaren 9a - Cambridge, Massachusetts, 1859ko urtarrilaren 29a) Estatu Batuetako astronomoa izan zen.\nPortland, 1789ko irailaren 9a\nCambridge, 1859ko urtarrilaren 29a (69 urte)\nGeorge Phillips Bond (en)\nastronomoa eta meteorologoa\n1850ean, Vega izarraren argazkia egin zuen, eta horixe izan zen izar baten lehenengo argazkia. Handik urtebetera, Ilargiari egin zion argazki batek arrakasta handia izan zuen Londresko erakusketa batean. Saturnoren bi sateliteren artean eraztun ilun bat zegoela ikusi zuen. 1857an, izar bikoitz baten lehenengo argazkia atera zuen.\nArtikulu hau Maineko biografia baten zirriborroa da. Wikipedia lagun dezakezu edukia osatuz.\nMultimedia: William Cranch Bond\nAzken aldaketa 23 maiatza 2018(e)an, 10:13(e)tan\nOrriaren azken aldaketa: 23 maiatza 2018, 10:13.


Berrogeialdian zehar haurrak etxean entretenitzeko 10 ideia – Irunero\nEgunak aurrera joan ahala, etxeko txiki eta handiak entretenitzeko ideiak agortzen doaz. Mahai-joko tradizionaletatik haratago, garai ilun hauetan familia ekintza berdinaren inguruan elkartu eta pandemiak eragindako egoera ezohikoa ahazteko ideiak gogoz hartzen dira. Horregatik, ona hemen e-txetik atera gabe etxeko txikiak entretenituko dituzten 10 proposamen:\n1) Zinemaldia etxean\nBerrogeialdiak errutinatik aldentzera behartu arren, etxeko egongela apaindu eta sofan zein lurrean tapaki eta kuxin artean etzanda zinema maratoia egiteko aitzaki bikainean bihurtu daiteke. Krispeta eginberri eta gozokien artean pelikula kutunenak familiako senideekin partekatu edo film berriak deskubritzeko aukera izan daiteke.\n2) Olinpiada etxekoiak\nEtxeko lau pareten artean bada ere, gorputza astintzeko modua izan daiteke. Etxeko objektuak oztopo gisa erabiliz, olinpiada propioak sortzeko une aproposa izan daiteke. Horrela, familiako kide bakoitzak irudimena martxan jarri eta proba ezberdinak proposatu ahalko ditu, ondoren, familiako kideen azkartasuna, arintasuna, trebetasuna eta pazientzia neurtzeko. Gainera, proba bakoitzeko irabazleak sari txiki bat jasotzen badu, lehiaketa interesgarriagoa izan daiteke.\n3) Erlaxaziorako tartea\nItxialdiak iraun bitartean senide arteko tentsio eta urduritasunek gora egitea normala da. Etxera lasaitasuna itzuli dadila laguntzeko, familian yoga eta erlaxazio ariketak egitea gomendagarria izan daiteke. Era honetan, tentsioak desagertzeaz gainera, ariketa bitxi eta ezezagunak ikasiko ahalko dira. Gainera, mota honetako ekintzak berrogeialdiko errutinan txertatuz gero, egunak aurrera egin ahala konplexuagoak diren ariketak egiteko abilezia lortuko da.\n4) Argazki collage-a\nAsperraldi gariak etxeko armairu eta kaxetan gordetako argazki zaharrak aireztatu eta iraganeko bizipenak gogora ekartzeko une aproposak izan daitezke. Hortaz gain, argazkiak oinarri hartuta, etxetik aurkitu daitezkeen guraize, kola, margo, soka eta materialak irudimen apur batekin elkartuz, arte sormena eragiteko modu bikaina izan daiteke.\n5) Altxorraren bila\nSenideak bi taldetan banatu eta talde bakoitzak beste senideek egin beharko dituzten probak pentsatu beharko dituzte. Probak egin ahal izateko, ordea, aurkariek etxean zehar sakabanatutako pistak aurkitu beharko dituzte lehenengo. Erronka guztiak gainditzen dituen talde irabazleak altxorra eskuratuko du.\n6) Sukaldean trebatuz\nEtxeko sukaldea familiko senide guztien artean egin daitezkeen errezeta goxoen sorgunean bihurtu daiteke. Jogurt potearen neurriarekin egiten den bizkotxo errezetatik haratago, errezeta berriak probatzeko aukera izan daiteke. Adibdiez, txokolate likido apur batekin marrubiak erditik erdibituz, amona mantangorri dibertigarriak sortu daitezke sukaldea gehiegi nahastu gabe.\n7) Lorategi txikia\nUdaberria iritxi dela aprobetxatuz, etxeko leihoak apaintzeko ordua iritsi da. Jogurt pote hutsetan kotoi zatien artean dilista eta garbantzuak sartu eta egunero pazientziaz ureztatzea izango da egin beharreko bakarra. Egun batzuen buruan kotoi artean landare txikiak haziko dira.\n8) Istorio sortzaileak\nPaper zatiak moztu eta etxeko senide bakoitzak bururatzen zaizkion hitz guztiak idatzi beharko ditu paper zati bakoitzean. Papertxoak tolestu eta nahastu ostean, kide bakoitzak bost paper bolatxo hartu eta egokitutako hitzak erabiliz istorio bat sortu beharko du.\n9) Dantza eta karaoke lehiaketa\nSenide bakoitzak etxean topatutako arropekin mozorratu eta karaoke zein dantza lehiaketa bat antolatzeko aukera bikaina izan daiteke. Bakarka edo etxekoekin elkarlanean ikuskizunak prestatu eta gainontzekoen aurren erakutsi beharko da egindako lana. Etxeko guztiak dantzan eta kantuan jarriko ditu ekintza honek.\n10) Berrogeialdiko egunerokoa\nAskatasuna eta normaltasuna itzultzen direnean, berrogeialdian zehar bizitakoak eta egindakoak oroitzeko eguneroko bat sortzea ideia aproposa izan daiteke. Horrela, egunerokoaren orriak, argazki, eskulan eta berrogeialdiko bizipenekin beteko dira, etenaldi derrigortu honek erakutsitako guztia egun batetik bestera ahaztu ez dadin.\nPosted in ErreportajeakTagged COVID-19, Etxean, Haurrak, irun, irunero, Koronabirusa


Actualizado 2019/07/11 16:12:19 CET\nEuskararen Gramatika proposamen bat aurkeztu du Euskaltzaindiak ostegun honetan, Donostiako Luis Villasante ikergunean antolatu duen Gramatika jardunaldian. "Lan irekia" dela adierazi du Pello Salaburu Gramatika batzordeburuak, eta, iritziak eta kritikak batu ondoren, Akademiak erabaki beharko duela lanarekin zer egin.\nHalere, jardunaldiak mentalitate aldaketa nabarmendu du batik bat. Miren Azkarate euskaltzain osoaren hitzetan, "lehen, hizkuntza bat zuzen hitz egin eta idazteko arauen multzoa" zatekeen gramatika; gaur egun, berriz, "hizkuntza jakin baten osagaien azterketa eta azalpena" litzateke.\nSalaburuk 1980ko hamarkadaz geroztiko ibilbidea eta gorabeherak laburbildu ditu bere hitzaldian, duela 40 urteko eta oraingo lan moldeak alderatuz. Lehen urteetan, adibidez, "Euskaltzaindia zen ia erreferentzia bakarra, eta neurri batean autodidaktismoan oinarritzen zen. Egun, euskaldunok anitz erreferentzia ditugu inguruan, gizartea bera hainbeste aldatu baita".\nHorrela, Gramatika batzordeak aurkeztu duen lan mardula dela eta, bi ezaugarri nagusi dituela azpimarratu du Salaburuk: batetik, "arauemailea" dela, baina ez "arauak ematen dituelako, gramatika deskriptiboa izanik ere, aldi berean norabide jakin bat markatzen duelako"; bestetik, "lan irekia" dela nabarmendu du, "interesa dutenek eztabaida dezaten" bilatzen delako. Esan duenez, iritziak eta kritikak batu ondoren, hain zuzen, "Euskaltzaindiak erabaki beharko du lanarekin zer egin".\nLandu diren 1.500 orrialdeetan barrena "atal oso-osoak, guztiz berriak" ere badira: esate baterako, euskararen bereizgarri orokorrak edota Gramatika kategoriak atalak. Gainera, azken 30 urteetan hizkuntzalaritza teorikoan egin diren ikerlanak ere kontuan hartu dira, "homologarria izatekotan, ezinbestekoa delako", Azkarateren aburuz.\nGramatika berritu beharraren azalpenik esanguratsuena, galego, gaztelania eta katalanaren akademietako kideek osatu duten mahai inguruan eman du Ignacio Bosquek (RAE): "Gramatikak ez dira soilik berritzen hizkuntza aldatu delako, hizkuntza ulertzen saiatzen garen hizkuntzalariok aldatzen garelako baizik".


Arantzako Udalak ‘bikain’ atera du azterketan\nHemen zaude:Hasiera»Albisteak»Albisteak»Arantzako Udalak ‘bikain’ atera du azterketan\nBortzirietako Euskara Mankomunitatea 2009-10-27 0 Iruzkin\nKontseiluak udalaren hizkuntza politika neurtu du, eta neurketen emaitzak argitaratu ditu. Emaitza kuantitatiboei dagokienez, 0tik 10erako tartean, Arantzako Udalak 9,09ko nota atera du, eta 10. postuan dago Euskal Herrian neurtutako ehundik gora udalen sailkapenean. Horretaz gain, udalaren hizkuntza politikaren elementu positiboak eta hobetu beharrekoak zehaztu ditu Kontseiluak. Elementu positiboen artean, Arantzako Udalak hizkuntza politikaren arloan bere gain hartu dituen erabaki orokorrak eta horiek gauzatzeko jarritako baliabide eta neurriak nabarmendu ditu.\nHobetu beharrekoen artean, berriz, udalari aholkularitza juridiko eta teknikoa eskaintzen dioten zerbitzu enpresek udalarekin izaten dituzten harremanak —txostenak eta abar— euskaraz izan ditzaten betearaztea, kontratazio irizpideak kasu guztietan jarri eta betearaztea eta, azkenik, udalak lagundutako hedabideen kasuan euskararen erabilerak nolakoa izan behar duen arautzea falta dela nabarmendu ditu.\nUdalerri Euskaldunen Mankomunitateak UEMAko udalek lortutako emaitza onak nabarmendu ditu; izan ere, sailkapeneko aurreneko 10 postuetan UEMAko udalak daude. Jon Bollar UEMAko lehendakariaren aburuz, zenbakien atzean UEMAko udalek hizkuntz politika bateratua gauzatzeko konpromisoa ikusten da, baita UEMAren ereduak euskararen normalizazioari onura dakarkiola ere.\nEmaitzak onak izan arren, UEMAk autokritika egin eta harago iritsi nahi du, herriz herri zer hobetua dagoela nabarmendu baitu. Hobetzeko bidean, UEMAk euskalgintza aukeratu du bidelagun: batetik, udararen aurretik Kontseiluarekin hitzarmena sinatu zuen, neurketen bidez udalen hizkuntza politikaren segimendua egiteko, eta, bestetik, Behatokiarekin duela urte eta erdi sinatutako hitzarmena du, herritarrek hizkuntza kexak bideratzea bultzatzeko, baita udalen aurkakoak direnak ere.\nHorrenbestez, UEMAren irakurketaren arabera, emaitzek adierazten dute UEMAren eredua baliagarria dela euskararen normalizazioan. Eredu horren muina udalerri euskaldunetan “euskarak lehentasunezko trataera garbia” izatea da, eta gaur egun 61 udal daude eredu horren baitan lanean. Nolanahi ere, Jon Bollarrek dei egin die gainerako udalerri euskaldunei UEMArekin bat egiteko eta ekainaren 13ko Berako UEMA Eguneko leloa bere egiteko: “Euskarak elkartzen gaitu”.\nJon Bollarrek gogora ekarri du UEMAk bide propioa duela eta urratsez urrats aurrera doala bide horretatik: “Bidea norabide bakarrekoa da, euskararen normalizaziorantz doa, eta emaitza onak eman ditu, gaur ikusi dugunez. Eta, esan bezala, bidelagunak asko izan arren, bidea zabala da, denok kabitzeko modukoa.”\nBestetik, Xabier Mendiguren Kontseiluko idazkari nagusiak neurketen ibilbidea izan du hizpide: 2005ean udalen hizkuntz politika aztertzeko metodologikoki zorrotz diseinatutako ebaluazio tresna sortu zuen, eta, horretarako, aditu askoren ekarpenak jaso zituen: soziolinguistenak, udaletako zein beste administrazio batzuetako teknikarienak, besteak beste.\n2005. urtean, Euskal Herriko 66 herritan egin zen ebaluazio hori, eta, ondoren, lan horri jarraipena eman zaio eta lehenengo ebaluazio hori jada 100 herrietan aplikatu du Kontseiluak. Aurrera begira, abiatutako lan honi jarraipena emateko asmoa du. 2011n bigarren ebaluazioari ekingo dio. Izan ere, ziklo politiko bakoitzean hizkuntza politikak aztertzeko asmoa du Kontseiluak, azterketaren bitartez, udalek aplikatzen dituzten hizkuntza politiketan dauden hutsuneak detektatu ahal izateko. Hutsune horiek agerian geratuko direnez, udaletako arduradunek hizkuntz politika egokiak gauzatzeko hutsune horiek gainditzea beharrezkoa izango da.\nXabier Mendigurenek, halaber, elkarlanaren garrantzia azpimarratu du; Kontseiluaren izpiritua betiere elkarlanean aritzea baita: administrazio guztiekin zein bestelako eragile sozial, ekonomiko eta politikoekin. Horrexegatik ere, dinamika honen baitan, Kontseiluak hizkuntza politika hobetzeko udalerrietako erakundeekin elkarlana lortzen saiatzen ari da. Hor kokatzen dira berriki aurkeztutako 25 udalekin sinaturiko hitzarmenak eta ekainean UEMArekin sinatutako hitzarmen berezia.\nUEMAko udaletan egindako neurketei dagokienez, Xabier Mendigurenek adierazi du emaitza hauek argiki uzten dutela UEMAko herrietan aplikatzen den hizkuntz politika, oro har, egokia dela. Halaber, gaineratu du Kontseiluaren webgunean sarrera berezi bat dagoela (www.kontseilua.org), eta hor kontsultatu daitezkeela herri bakoitzaren emaitzak edo herrien arteko alderaketak egin. Web gune horretan, bestetik, udalerrien hizkuntza politikaren inguruan bestelako informazioa ere eskainiko du Kontseiluak.


Irailean langabezi tasak gora egin zuen berriro ere; batez ere gazteen artean | LAB SINDIKATUA\nEkintza Soziala Irailean langabezi tasak gora egin zuen berriro ere; batez ere gazteen artean\nIrailean langabezi tasak gora egin zuen berriro ere; batez ere gazteen artean\nIralian, Hego Euskal Herrian erregistratu den langabezia 215.743 pertsonakoa izan da, abuztuan baino 353 gehiago. Igoera hau langabeziaren bilakaeran bigarran gorakada izan da udako kanpaina ostean.\nIgoera hau bereziki nabarmena izan da gazteen artean (25 urtetik berakoak), hegoaldeko lan bulego publikoetan 1.180 gazte gehiago erregistratu dira, aurreko hilabetearekin aderatuz, hau da %7,7ko igoera bat. Igoera emakumeen artean ere nabaritu da (%0,6 gehiago), aldi berean gizonezkoen artean behera egin du (-%0,3).\nBestalde, krisiaren iraunkortasuna, iraupen handiko langabeziaren igoera eta Gobernu zentralak langabiziagatik jasotzen den babes sisteman egin dituen murrizketak babes tasaren beherakada etengabea dakar.\nGaur egun, Hego Esukal Herrian, langabezian dauden pertsonen %49,4ak baino ez du langabezi-prestazioa jasotzen (%30,1 kontributiboa eta %19,3a asistentziala). Duela urte bete babesa langabezian zeuden pertsonen %54,8ari iristen zitzaion.\nPrestazioak jasotzeko baldintzak gogortzeaz gain, PPren gobernuak —hauteskundeetako programan esandakoaren kontra— neurriak hartu zituen bere kopurua jeisteko. Honen ondorioz, ordaintutakoaren araberako prestazioaren\nkopuruaren batazbestekoa %4 murriztu da azken urtean, eta %6 2012an murrizketa horiek onartu zirenetik.\nZentzu honetan onart ezina da ikustea, nahiz eta pobrezi egoerak okerrera egin etengabe eta langabeziaren aurrean dugun babes falta nabarmena izan, 2015eko aurrekontuetatik langabezi prestazioetarako bideratuko den zuzkidura 2014ko aurrekontuetakoa baino %15% gutxiago dela.


Link Juice, Gunearen hierarkia eta errealitatea\nHainbat enpresarekin lan egiten dut hainbeste denbora beren etxeko orrialdean, nabigazioan eta ondorengo orrietan zentratzen. Horietako asko puztuta daude, alferrikako marketinarekin eta inork irakurtzen ez dituen orrialdeekin - hala ere, hor daudela ziurtatzen dute. Diseinatzaile eta agentziak eseri eta gunea garatzen dute normalean honelako itxura duten hierarkia bikain batekin:\nEspero dute "esteka zukua" hierarkiako orrialde garrantzitsuenetik garrantzitsuena izatera behar bezala igarotzea. Hori ez da beti gertatzen den modua, ordea.\nGoogle-k zure gunea deskubritu eta zure estekek zure edukia erakusten duten bitartean, Google-k zure web hierarkiaren interpretazio propioa garatzen hasten da.\nBaliteke gako-hitz zehatzetarako ondo optimizatutako mezu bakarra izatea eta esteka ugari dituena, zure webguneko orrien garrantzia Google-rekin alderantziz gidatuz. "Esteka zukua" blogeko argitalpen batetik kategoria batera joan daiteke, kategoria batetik hasierako orrira alderantziz baino.\nJakina, errealitatean, hierarkiak ez du zure webguneko bisitariak erabiltzen duen bidea bezain garrantzitsua.\nOrrialde bakoitza hasierako orria da eta bultzatu eta prestatu beharko zenuke zure webguneko sarrera orria izango dela eta konpromisorako bide eraginkorra duzula - bai harremanetarako inprimaki baten bidez, bai lurreratze orrialdeetarako ekintza-deiak garatuz. .\nZaila da hori bakarrik ulertzea Duzu pentsa ezazu garrantzitsua den hierarkia diseinatu duzula eta arreta nahi duzun lekura bideratzen duenik ez duela esan nahi zure webgunea horrela aurkitu eta benetan erabiltzen denik! Diseinatu horren arabera!\nTags: B2B datuakkokeaTeknologiavTigerzoominfo komunitatearen edizioa


[Elkarrizketa] "Sukaldea gogorra da; hori da eskoletan lehenik irakatsi behar dutena" : Bidasoko Hitza\nDavid Rodriguez Danako jatetxeko jabea eta sukaldaria.\nTxapelez beteta daukazu tabernako horma, eta beste sari bat ere batu berri duzu. Nola baloratzen duzu?\nSariak irabaztea erraza izango balitz bezala [barrez]. Oso pozik. Guretzat energia txute bat da. Azkenean, orain dela hiru urte eta erdi iritsi ginen auzo honetara, eta apustu oso serioa egin genuen pintxoen inguruan. Beraz, sari hori etxera ekartzeak esan nahi du gauzak ondo egiten ari garela eta gogoa ematen dizu ildo horretan jarraitzeko.\n‘Antxue’ pintxoarekin irabazi duzue txapelketa, nola sortu duzue?\nBarran beti eduki izan dugun pintxo bat da. Duela bi urte Euskal Herriko Pintxo Txapelketako Tradizional atalean parte hartu genuen, eta bigarren geratu ginen. Barran pintxoak jartzen ditugunean gehien saltzen dena da. Bezeroa ere bidea markatzen joaten da: pixkanaka ukituak ematen joan gara. Niri antxoak asko gustatzen zaizkit, eta prestatzeko puntua hartua diogu. Beraz, bezeroekin eta Danakoko taldeko jendearekin joaten gara osatzen; denek probatzen ditugu pintxoak.\nZer eduki behar du pintxo on batek?\nLagun bat badut, Iruñean, eta berak beti esan du pintxo batek crunch eta punch eduki behar dituela. Nik beti esaten dut pintxo bat garaile izateko behin jaten bukatzean, beste bat jateko gogoarekin geratu behar zarela. Hori lortzea oso zaila da. Niretzat zaporea da garrantzitsuena, pintxoa apain dezakezu nahi duzun modura, baina ahoan sartzen baduzu eta ez bazaizu gustatzen, edo ez badizu ezer transmititzen… Gero egia da testurekin jokatzea ahoan ondo dagoela; begiekin ere jaten da, baina niretzat funtsezkoena zaporea da.\nZergatik egin zenuten pintxoen aldeko apustu hori Danako bezala?\nPintxoekin hasi ginenean albo batera utzi genuen jatetxea, eta hona iristean, apustua garbia izan zen: ez genuen menurik jarri, pintxoak bakarrik. Agian jendeak ez zuen horren aldaketa handia ulertu, eta birplanteatu ondoren, mantendu egin ditugu eguneko nahiz astebukaerako menua. Ez daukagu kartarik, baina bai pintxo degustazio menu bat. Oso zaila da bakarrik pintxoekin bizitzea, eta gehiago Irunen. Asko kostatzen ari da, eta borrokan ari gara pintxoak sustatzeko. Asmoa dugu urtarrila edo otsaila inguruan pintxo txapelketa bat antolatzeko Irunen.\nIrundarrak pintxoen mundura sartu nahi dituzue, beraz.\nBeti egon dira pintxoak Irunen, baina gehiago murgiltzea gustatuko litzaiguke. Azkenean, geldialdi moduko bat egon da ostalaritzan, frankizia asko sartu dira, eta Irun ere dagoen moduan dago. Duela zortzi edo bederatzi urte, pintxo txapelketetara joaten ginenean, Irungo taberna asko aurkezten ziren, eta orain, Manolo tabernakoak eta ni baino ez. Horretara bueltatzea polita litzateke. Azkenean, lagunak egin eta asko ikasteko balia daitezke lehiaketa hauek.\nZergatik ez da jendea animatzen?\nEz dakit… pandemia, erosotasuna… Gero ere egia da langileak aurkitzea ere oso zaila egiten ari zaigula: jende askok ikasten du sukaldaritza, baina, gero, ez du lan egin nahi. Sukalde batean egotea gogorra da, eta hori da eskoletan irakatsi behar duten lehen gauza: zuk lan egiten duzu besteak jai dutenean. Pandemiarekin jende askok ostalaritza utzi du, lanik gabe geratu zirelako edo aldi baterako lan erregulazioan. Orain, lana sortzen ari denean, jendea falta da; beste lan batzuetan hasi dira, ez dute bueltatu nahi.\nPandemia aipatu duzu gainetik, nolakoak izaten ari dira bi urte hauek?\nOso nekatuta gaude. Fase guztiak pasatzen joan gara: utzi digutenean, kafeak leihoan saltzen; take away; baita etxeetara banaketa ere Irungo taxiekin… Ostalaritzarekin tematuta dabiltza eta niri amorrua ematen didana da agintariak, batetik, esaten ibiltzea zaindu behar dugula gastronomia gure balio handiena delako, baina gero, bestetik, ez digute lan egiten uzten. Ez dute lotsarik. Ia bi urte eta gero 3.000 euro baino ez dizkigute eman. Hala ere, hau guztia pasatu badugu, ondo irtengo gara; normaltasuna itzultzean lan gehiago egingo dugu.\nAzken asteetan enpresa bazkariak eta afariak izan dituzue. Nabaritu duzue jaitsieraren bat erreserbatan?\nSumatu dugu mahai batzuetan azken momentuan baten batek huts egin duela, bi-hiru gutxiago etorri dira azkenean. Baina, oro har, ez. Jendeak ateratzeko gogoa dauka. Ez bagara ateratzen zer daukagu: lanetik etxera eta etxetik lanera? Jendeak sozializatu eta bizitza egiteko beharra dauka. Hemen Euskal Herrian beti ospatu izan dugu dena mahai baten inguruan, orduan hori kentzen badigute, zer?


Alzheimerra: Faseak, ondorioak eta tratamendua\nLarunbat honetan, irailak 21, Alzheimerraren Munduko Eguna ospatzen da; biztanleriaren %12ri eragiten dio gaixotasun horrek. Hurrengo postean xehatzen dizuegu pairatzen duenaren gaitasun mentalak okertzen dituen gaixotasuna.\nGutxi-gehiago, gizarteak badaki alzheimerraren gisako gaixotasun batek eragiten dituen zailtasunez. Nolanahi ere, zaila da zenbaiteraino kolpatzen duen jakiten ez bada gertu halakorik bizi. Hargatik, larunbat honetan, irailak 21, ospatzen den Alzheimerraren Munduko Egunak herritarrak biztanleriaren %12ri, adinduak bereziki, eragiten dion gaixotasun horren inguruan kontzientziatzea du xede.\nHura pairatzen dutenen gaitasun fisiko eta mentalak okertzen dituen gaixotasuna da alzheimerra. Hala deitzearen arrazoia Aloi Alzheimer da; haren omenez jarri zioten izen hori, neurologo alemaniar hark ezagutarazi baitzuen gaixotasuna Emil Kraepelin psikiatrarekin batera. Alzheimerra dementzia ohikoena da. 40 urtetik aurrera azaleratu daiteke, baina ohikoagoa da 65 urtetik aurrera. Sendaezina den gaixotasun honek burmuineko zelulak kaltetzen ditu. Beragan ditu gaitasun kognitiboen kaltetzea, jarrera eta gizarte-gaitasunetan eragiteaz gain, kaltetuaren independentzia asko murrizten duelarik.\nEragileak, ondorioak eta sintomak\nEgun ez dago alzheimerraren eragileen konstantzia definitiburik. Halere, badaude zenbait aurrelerro bere sorburuari buruz. Zientzialariek uste dute kasu gehienen atzean faktore genetikoen, girokoen eta bizimoduaren nahasketa dagoela, denboraren eraginez burmuina kaltetzen dutelarik.\nBigarren fasean pertsonak lengoaia ulertu eta erabiltzeko arazoak izaten ditu\nAlzheimerraren lehendabiziko sintomak memoria galera txikietan azal daitezke, eta pazienteak horren kontziente izan daitezke. Lehen fasea da; denborak aurrera egin ahala geroz eta gehiago izaten dira gaixotasunarekin lotutako arazoak, arrazoiketa, balorazioari eta planifikazioari eraginez, eta baita pertsonalitate trastornoak sortuz ere. Bigarren fasean pertsonak lengoaia ulertu eta erabiltzeko arazoak izaten ditu, eta independentzia galtzen hasten da, janztea edo jatea bezalako ekintzak egiteko arazoak izaten dituztenez gero.\nHirugarren fasean, kaltetzea agerikoa da. Memoria galerak haurtzaroraino heltzen dira, eta ez dira gertukoak ezagutzen. Zenbait kasutan, pazienteek beren burua ispiluan ezagutzeko gaitasuna galtzen dute. Mutismoa, deskoordinazioa eta autonomia galerak hazi egiten dira, eta pertsona erabat dependientea bilakatzen da. Tarteka, hiperfagia, hipersexualizazioa eta ira gertatzen da.\nTratamenduak kaltetze kognitiboa atzeratu eta makaltzea oinarritzen dira\nAlzheimerrak ez du sendatze modu ezagunik gaur-gaurkoz. Hargatik, tratamenduak kaltetze kognitiboa atzeratu eta makaltzean oinarritzen dira. Bi eratara egiten da. Alde batetik, tratamendu farmakologikoak azetikolina burmuinean denbora gehiagoz mantentzea ahalbidetzen du. Bestetik, tratamendu psikologikoa erabiltzen da, terapia okupazionalean eta estimulazio kognitiboan oinarrituta.


123 urteko istoria >> Zentro psikiatriko handi bat bezala sendotzea\nDiputazioek beste herrialdeetako ero etxeetan babestuta zeuzkaten gaixoen kopurua aintzat hartuz, Aita Menni Ospitaleak hasera haseratik ekin behar izan zion bere asistentzi ahalmena handitzeari. Horrela, bere historiaren lehenengo garai osoaren ezaugarriak etengabeko eraberritze lanak eta pabilioi berrien eraikitzeak dira.\n1900. urtean Elezgarai, Ugalde eta Errotaetxe baserriak erosi ziren, zenbait lur sailekin batera. Honela, ospitaleak bere instalakuntzak zabaltzeko aukera izango zuen edo bestela, baserri hauek zeuzkaten nekazaritza eta abelzaintza baliabideak erabili ahal izango zituen lekaimeen eta gaixoen beharrei aurre egiteko.\nUrte horretan bertan, "Sagrado Corazón de Jesús" Pabilioia eraiki zen, gaixo pentsiodun partikularrak zaintzeko erabilia izan zena.\nSagrado Corazón pabilioia 1900.ean/1998.ean\n1904 eta 1910 urteen artean, Diputazio Probintzialek pentsionatutako gaixoentzat "San Benito" Pabilioia eraiki zen. Bi zutoiarte paralelok osatzen zuten, hertz batetan galeria batek, eta beste hertzean hiru solairuko eraikin batek lotzen zituztelarik. Pabilioi honek solaserako gela bat, jangelak, sukaldea, gaixotasun somatikoetarako erizaindegia, logelak eta bainurako eta garbiketarako sail bat zituen.\nLanak ia ia etengabe jarraitu zuten Arrasatetik Aramaiora doan errepidearen bi aldeetan eta 1921ean, errepide honen azpian tunel bat egin zen bi aldeetako pabilioiak lotuz, batzuetatik besteetara joateko errepidea gurutzatu beharrik ez izateko.\n1923an, gaur egun egonaldi luzeko gaixoentzat erabiltzen den "San José" Pabilioia eraiki zen.\nSan José pabilioia 1923an/1998an\nUrte horretan bertan, Ahizpen Klausura izango zen beste pabilioi bat egin zen. 130 pertsonentzat prestatua zen eta bere ekipamenduen artean pentsiodun gaixoentzat sukalde bat, etxe guztiaren sukaldea, erropategia, jostundegia, despentsa, eta abar zituen. "San José" eta Klausura pabilioien eraikuntzarako 60 metrotan zehar ibaia estali beharra izan zen, eta era berean garbitegi zaharrak, zenbait lotura galeria eta Errotaetxe baserria bota behar izan ziren.\n1924an Klausura bukatua izan zen eta benefizentziako gaixoentzako pabilioi berri bat altxa zen, "San Juan de Dios" Pabilioia.\n1927an Gasteizko Gotzain Jaun Txit Gorenak, Dr. Leopoldo Eijo y Garayk, Osasun Etxeko Eliza konsagratu eta inauguratu zuen, probintziako eta udaleko agintariekin ospatu zen ekitaldi batetan. Proiektua Urcola jauna arkitektoarena izan zen eta lehenengo harria Toledoko Artzapezpiku Kardenala zen Dr. Reigek bedeinkatu eta jarri zuen.\nAita Menni Ospitalearen lehenengo garaia instalakuntzen etengabeko zabalkuntza eta eraberritze lanez betea izan zen. Zabalkuntza lanek zekarten kapazitatearen handitzearen islada bezala, ospitalean zaindutako gaixoen kopurua etengabe hazitzen joan zen.\nIkusegi orokorra 1930ean\nLehenengo garai honetan, pabilioiak ur edangarriaz eta erabilpen higieniko, sanitario eta hidroterapikoetarako ur beroaz hornituak izan ziren, eta petroliozko kinke zaharren ordez, argindar elektrikoa jarri zen.\nEraikiz joan ziren pabilioien inguruan lorategi zabalak zeuden eta bertan zuhaitzak landatu ziren, gaixoek "bere egoerarekin bat datorren askatasuna goza zezaten".


Izaera: Betebeharrekoa. Lauhilabetekoa (1.go lauhilabetean).\nKreditu kopuru osoa: 12. Ordu banaketa: 75 ordu teorikoak eta 45 ordu praktikoak ordenagailu gelan.\nIkasgai honetan zenbakizko soluzio hurbildua onartzen duten Matematikaren problema batzuk aurkezten dira eta nola eraiki daitezken soluzio horiek aurkitzeko metodo sistematikoak. Zenbakizko metodoen doitasuna eta konbergentzi abiadura zehaztuko da berauen eraginkortasuna ziurtatzeko. Bereziki aldagai bateko funtzioen erroen bilakuntza, ekuazio lineal eta ez linealeetako sistemak eta minimo karratuen metodoak aztertzen dira. Metodo hurbilduak garatzeko funtsezko tresnak diren FORTRAN eta MATHEMATICA programazio lengoaiak irakasten dira eta eredu matematikoetatik konputagailuetarako algoritmoak eraikitzera erebai.\nKapitulu 1. Zenbaki analisia eta konputaziorako sarrera.\n- Zenbaki analisiarako sarrera.\n- Algoritmoak eta fluxu diagramak. Zenbaki analisiaren jatorria eta bilakaera. Helburuak.\n- Erroreen analisia: Problema baten zenbakizko ebazpenaren eskema. Zenbait errore mota ezberdin.\n- Zenbakitzeko sistemak: Informazioaren adierazpidea. Zenbaki sistemetarako sarrera. Sistema hamartarretik "b" oinarriko zenbaki sistemarako bihurketa. Eragiketa aritmetikoak "b" oinarrian. "b1" oinarriko sistematik "b2" oinarriko sistemarako aldaketa.\n- Konputagailuaren aritmetika:\nZenbakien adierazpidea. Puntu mugikorraren aritmetikarako sarrera. Errorearen hedapena.\nKapitulu 2. Aldagai bateko ekuazioen ebazpen hurbildua.\n- Aldagai bateko ekuazioen ebazpen hurbildua: Hastapenak. Erroen banapena. Ekuazioen ebazpen grafikoa.\n- Bisekzio algoritmoa:\n- Puntu finkoaren iterazioa:\n- Ebakitzailearen metodoa:\n- Newton-Raphsonen metodoa:\nSarrera eta metodoa. Algoritmo eta adibideak. Ebakitzailearen aldaraziriko metodoa. Newtonen metodo aldarazia. Konbinazio metodoa.\n- Errorearen analisia eta azelerazio teknikak:\nIteraziozko metodoetarako errorearen analisia. Azelerazio teknikak. Konbergentzia azeleratua eta Aitkenen "delta2" algoritmoa. Konbergentzia azeleratua eta Steffersenen algoritmoa.\n- Interpolazio metodoak:\nLekugune faltsuaren interpolazio metodoa. Mullerren interpolazio metodoa.\n- Polinomio errealeen zeroak:\nHornerren metodoa. Deflazio teknica. Bairstowen metodoa. Bernoulliren metodoa. QD algoritmoa.\nKapitulu 3. Sistema linealak ebazteko teknikak.\n- Sistema linealeen ebazpenerako metodoak. Astapenak:\nEkuazioen sistema linealak. Algebra lineala eta matrizearen aldarantzketa. Matrize mota bereziak.\nBektore eta matrizeen normak.\n- Ezabapen Gaussiarra eta atzerakako ordezkapena:\n- Piboteo estrategiak eta Gauss-Jordanen algoritmoa.\n- Matrizeen factorizazio zuzena:\nDoolitle, Crout eta Choleskyren algoritmoak. Sistema tridiagonaletarako Crouten algoritmoa.\n- Sistema linealeen ebazteko iteraziozko teknikak:\nJacobi eta Gauss-Seidelen algoritmoak. Iteraziozko prozesuen konbergentzia. Lasaikuntza metodoak.\nErrorearen estimazioa eta birfinketa iteratiboa:\nKapitulu 4. Minimo karratuen metodoak\n- Minimo karratuen problema. Hastapenak:\nEkuazio determinatuegien sistema linealak. Hondar bektorea eta minimo karratuen problema. Ekuazio normalak.\n- Transformazio ortogonaleko metodoak:\nHouseholderen transformazioak. QR faktorizazioa.\nKapitulu 5. Sistema ezlinealeen zenbakizko metodoak.\n- Aldagai anitzeko funtzioen puntu finkoak:\nHastapenak. Metodo eta adibideak. Iteraziozko prozesuaren konbergentziarako baldintzak.\n- Newtonen metodoa:\n- Cuasi-Newtonen metodoa:\n- Jeitsiera azkarreko teknikak:\n- Fortran programazio lengoaiari buruzko ikastaroa, ondoko edukinekin: programazio-mintzairaren elementuak; programa-iturriaren eraikuntza; aldagai mota eta parametroen deklarazioa; datu sarrera eta irteerako aginduak eta kanpo-fitxeroekiko komunikabideak; asignazio aginduak eta adierazpen atematikoak (aritmetika); fortranen funtzioak; kontrol aginduak, jauziak, baldintzazkoak eta bukle errepikariak; funtzio azpiprograma eta azpiprograma orokorrak; programaren unitateen arteko aldagaien transmisioa. - Mathematica lengoai informatiko berezirako sarrera ondoko edukiekin:\naldagaien asignazioa eta eragiketa matematikoak; Mathematicaren funtzioak eta ikurrak; algebrarako oinarrizko aginduak; ekuazio-ebazpenerako oinarrizko aginduak; deribatuak, integralak eta ekuazio diferentzialetarako oinarrizko aginduak; grafikoak eta irudiak.\nR.L. BURDEN & J.D. FAIRES: "Analisis Numérico". G. E. Iberoamérica, 1985.\nB.P. DEMIDOVICH & I.A. MARON: "Cálculo Numérico Fundamental. Paraninfo, 1988.\nJ. STOER & R. BULRISCH: "Introduction to Numerical Analysis". Springer-Verlang, 1980.\nK.E. ATKINSON: "An Introduction to Numerical Analysis". Jhon Wiley & Sons, 1978.\nP. HENRICI: "Elementos de Analisis Numérico. Editorial Trillas, 1972.\nA. RALSTON: "Introducción al Analisis Numérico. Editorial Limusa-Wiles, 1970.\nA.M. COHEN: "Numerical Analysis". McGraw-Hill, 1973.\nE.K. BLUM: "Numerical Analysis and Computation. Theory and Practice". Adison-Wesley, 1972.\nR.L. BURDEN, J. DOUGLAS & A.C. REYNOLDS: "Numerical Analysis". DWS, 1978.\nCHENEY & KINKAID: "Numerical Mathematics and Computing". Cole, 1980.\nC.E. FRÖBERG: "Introduction to Numerical Analysis". G. E. Adison-Wesley, 1970.\nC.F. GERALD & P.O. WHEATLEY: "Applied Numerical Analysis". Adison-Wesley, 1970.\nYOUNG & GREGORY: " A Survey of Numerical Mathematics Vol. I, II". Adison-Wesley, 1972.\nAzterketa idatzia. Fortran lengoiaz egindako praktikak ezinbestekoak dira. Mathematica lengoaian hautazko praktika baliagarriak eskainiko dira.


Adrian Lamas, Mundukideko kidea, koronabirusak Mozambiken eragingo duenaren inguruan — TUlankide MONDRAGON\nOrain astebete itzuli zen Adrian Lamas Mozambiketik, Mundukidek Etiopia eta Mozambiken dituen programen arduraduna da Lamas. Aurreko astean Mozambiketik etorri zenerako koronabirus kasuak dagoeneko baziren herrialde afrikarrean. "Lehenengo positiboa herrialdeko hiriburu den Maputoko alkatea izan zen". Hala, munduko gainerako ia herrialde gehienak bezalaxe, Mozambike atzotik alarma egoeran dago eta konfinamendua da agindu nagusia. Gobernuak eta Espainiako enbaxadak atzo bertan agindu zien herrialdearen iparraldean dagoen Cabo Delgadoko Mundukideren proiektutik alde egiteko.\nHorren guztiaren inguruan hitz egin dugu Adrian Lamas boluntarioarekin.


Jacinto Olave (1877-1957) pintore handiaren aurreneko erakusketa Donostian — Eibarko Kultura Ondarea - Egoibarra.eus\nJacinto Olave (1877-1957) pintore handiaren aurreneko erakusketa Donostian\nJacinto Olave (1877-1957) pintore eibartar handiak egindako lanaren erakusketa martxoaren 13an zabalduko da eta apirilaren 19ra arte izango da ikusgai Kutxak duen Boulevard Aretoan (Donostia).\nJacinto Olave (1877-1957) pintore eibartar handiak egindako lanaren erakusketa nagusia martxoaren 13an zabalduko da eta apirilaren 19ra arte izango da ikusgai Kutxak duen Boulevard Aretoan (Donostia). Erakusketa hau, Juan Ignacio Olave bere bilobak hainbat urtetan egindako lanari esker antolatu da; komisarioa Mikel Lertxundi da.\nHonatx erakusketarako atera den esku-programak dioena:\nJacinto Olaveren bizitzari eta obrari heltzerakoan, bere bizitzan baimenik gabe sartzen ari garela sentituko dugu. Ez baita batere ohikoa lanak jendaurrean ez erakusten hainbeste tematzen diren artistekin topo egitea. Olaveri buruz bere gelaxkan sartutako trapako monjea zela esan izan dute. Edo, arte munduan merezi zuen tokia eskuratzeko, bere burua saltzea baino ez zuela falta izan.\nEibarren jaioa, Jacinto Olavek arte ibilbidearen hasieratik bertatik utzi zuen agerian neurri gabeko apaltasuna. Horrek berak bultzatu zuen, hain zuzen ere, artisten topaguneak saihestera eta bere burua sustatzeko edozein saio baztertzera. Luzaroan bizi izan zen halaxe; azken urteetara arte, alegia. Hala ere, isolamendurako joera horrek ezin digu eragotzi Olaveren obra behar bezala baloratzea.\nArte munduko lehen urratsak Argentinako Mercedes hirian eman zituen, hara joan baitziren gurasoak artean haurra zela. Argazkiak ikatz ziriz kopiatzen hasi zen trebatzen. Baina benetako trebakuntza Ameriketatik bueltan egin zuen, Madrilen. Han Euskal Herriko artista askorekin izatea egokitu zitzaion, eta denek Olaveren marrazteko erraztasuna miretsi zuten. Laster utzi behar izan zuen marrazkia alde batera, ordea.\nIzan ere, Eibarrera itzuli zenean, apal izaten tematutako margolari batek nahikoa eskaririk ez zuela konturatu zen. Beraz, grabatugintzari eta damaskinatugintzari heldu zien, pintzelak bazterrean utzita. Biziraun beharra zegoen, eta horretan jardun zuen hamazazpi urtean.\nOlavek erretratugile ona izateagatik du tokia artearen munduan. Garaiko joeretatik urrun, estilo pertsonala landu zuen erretratuetan: oso pintura errealista eta dotorea. Arkatzez edo ikatz ziriz egindako lanak, enkarguz egindakoak, senideen eta lagunen erretratuak, haurrenak, autoerretratuak... Guztietan, arima aurkitzeko eta bizia emateko gaia izan zen Olave.\nAzken urteetan, Olavek bere obra ezagutarazteko nahia agertu zuen. Erakusketa urri horietako baten harira, kritikariek, lagunek eta zaleek ere berriro esan zuten Olaveren lana ikusteko, bere bila joan beharra zegoela. Apustu horixe egin dugu kutxan: Jacinto Olaveren lana berreskuratzea eta gipuzkoarrei erakustea. Horregatik jarri dugu ikusgai, hain zuzen ere, kutxa Boulevard aretoko 2009ko lehendabiziko erakusketan.\nFlores Kaperotxipi margolari garaikideak honako hau esan zuen Eibarko margolariaz: "Jacinto Olaveri bisita egin ondoren, pentsatu nuen benetako tragedia zela Euskal Herriko artearentzat maila hartako artista batek bere burua ez ezagutaraztea. Zergatik, onenek bezain ondo margotzen bazuen? Zergatik, margolari bikaina bazen? Iruzkinarekin batera, bere koadro eta argazki bana argitaratu nuen, eta gipuzkoar gehienak harritu egin ziren haiekin -gazteak, batez ere-, Eibarren margolari bikain bat isilik lanean ari zela jakin baitzuten orduan".


[OFFICIAL] Berreskuratu iOS gailu batetik datuak - Nola-gida\nHasteko, lortu essentials\ndr.fone toolkit - iOS Datuak berreskuratzeko: Nola\nTaldea 1. berreskuratu Datu iOS gailua zuzenean\n2 zatia berreskuratu iTunes Backup datuak\nTaldea 3. Berreskuratu iCloud Backup datuak\nUrratsera 1. Konektatu iOS Computer batera Gailu\nAbiarazi dr.fone toolkit ordenagailuan. Erabili USB kablea, zure iOS gailu iPhone, iPad edo iPod touch konektatzeko, zure ordenagailuan dator. Egin klik "Datuen berreskuratzea" eta hautatu "iOS gailua batetik berreskuratu" aukera.\nAholkuak: dr.fone exekutatu aurretik, zu ustezko iTunes azken bertsioa deskargatzeko. Saihesteko automatikoki sync, ez abiarazteko iTunes denean dr.fone toolkit martxan. ITunesen automatikoki sinkronizatzean desgaitzea duzu aurretik proposatzen dut: abiarazteko iTunes> Hobespenak> gailuak, egiaztatu "Debekatu iPods, iPhones eta iPads automatikoki sinkronizatzen batetik".\n2. urratsa Eskaneatu gailua galtzen Datu It on\nBesterik gabe, egin klik "Start Scan" botoia programa honen eskaneatu zure iPhone, iPad edo iPod touch ezabatu edo galdu datuen bilatuko utzi. The eskaneatzen g prozesua minutu batzuk iraun ditzake, datu kopurua gailuko arabera. Eskaneatutakoan zehar, ikusten duzu bilatzen ari zaren datuak dago bada, orduan klik egin dezakezu "Eten" botoia prozesua geldiarazteko.\n3. urratsa Aurreikusi Eskaneatutako Datuak\nEskaneatzean duzu, denbora pixka bat hartuko du. Behin amaituta, programa sortutako emaitza eskaneatu bat ikus daiteke. Datu biak galdu eta lehendik gailuko sailkatuta agertzen dira. iragazteko zure IOS gailu ezabatuko datuen, mugitu ahal izango duzu aukeran to "Bakarrik ezabatu elementuak bistaratu". fitxategia ezkerraldean motaren klik eginda, aurkitutako datuak aurreikusteko dezakezu. Eta ikusiko duzu han bilaketa kutxa bat goi-leihoaren eskuinaldean dago. bila dezakezu fitxategia zehatz bat bilaketa-koadroan gako bat idatziz.\nStep 4. berreskuratu Datu Zure iPhone / iPad / iPod touch-tik\nNoiz behar duzu, datuak aurkituko dituzu, jarri marka kutxa aurrean horiek hautatzeko. Orduz Ondoren, egin klik "berreskuratu" botoia behean leihoaren eskuinaldean. Berez, berreskuratutako datuak zure ordenagailuan gordeko dira. Testu mezuak, iMessage, kontaktuak, edo ohar gisa, noiz berreskuratu, klikatu duzu pop-up bat eskatuko dizu to "Berreskuratu Computer to" edo "Gailu berreskuratu". Mezu horiek jarri back zure IOS gailu nahi baduzu, egin klik "Gailu berreskuratu".\nStep 1. Aukeratu berreskuratzea Mode\nAbiarazi dr.fone eta "iTunes Backup File Berreskuratu" "Datu berreskuratzea" tresna batetik. Orduz ondoren, iTunes backup berreskuratzeko tresna iTunes guztiak backup fitxategiak detektatu ordenagailu honetan eta horiek bistaratu leihoan. bertan banan-data sortu da horri jarraiki behar duzun baieztatzeko dezakezu.\n2. urratsa Scan Datu iTunes Backup fitxategitik\nAukeratu berreskuratzeko eta egin klik "Start Scan" nahi dituzun datuak dituen iTunes babeskopia. Minutu batzuk igaro beharko da iTunes backup fitxategia datu guztiak erauzteko. Pazientzia.\n3. urratsa Aurreikusi eta berreskuratu iTunes Backup datuak\nSegundo batzuen ondoren, backup fitxategiko datu guztiak erauzten dira eta kategorietan bistaratuko. Horietako aurreikus ditzakezu banan bana berreskuratzeko aurretik. Ondoren selektibo marka dezakezu eta "berreskuratu" botoia behealdean by nahi dituzun berreskuratzeko. Orain kontaktuak, oharrak eta mezuak zuzenean zure IOS gailu berreskuratu daitezke USB kable baten bidez zure ordenagailua konektatutako iOS gailu gorde baduzu berreskuratzeko prozesuan zehar.\nAholkuak: ikus daitezke han bilaketa kutxa bat emaitza leihoan dago. Hortik aurrera, fitxategi baten izena idatz dezakezu bilatzeko.\ndr.fone toolkit exekutatzen ondoren, aukeratu berreskuratzeko "iCloud Backup Files Berreskuratu" "Datu berreskuratzea" from Arbel modua. Ondoren leihoa ikusiko duzu behean. Idatzi iCloud kontua eta pasahitza saioa hasteko. dr.fone zure pribatutasuna serio hartzen. Inoiz ez dugu edozein zure Apple kontu info edo edukia edozein unetan erregistro bat mantentzeko zure saioetan zehar.\n2. urratsa Deskarga iCloud Backup fitxategia\nNoiz saioa iCloud sartu, programa iCloud backup zure kontuarekin fitxategi guztiak aurki daitezke. Aukeratu non datuak berreskura eta egin klik "Jaitsi" botoia ari zaren.\nEta gero, laster-batean, deskargatzeko nahi dituzun fitxategi-mota aukeratu ahal izango duzu. Hau iCloud backup fitxategia deskargatzea garai murriztuko du. Horren ondoren, iCloud edukia eskaneatu ditzakezu orain. Egin klik "Scan" botoia hasteko. duzu, denbora pixka bat hartuko du. Just une bat itxaron.\n3. urratsa Aurreikusi eta berreskuratu Datu iCloud Backup fitxategitik\nEskaneatzean minutu gutxitan osoa izango da. Behin gelditzen da, ia guztiak, datuak aurreikusi ahal izango duzu zure iCloud backup fitxategia ere, kontaktuak, mezuak, argazkiak, eta gehiago bezala. Begiratu itzazu banan-banan eta nahi duzun elementua markatzea. Ondoren, egin klik "Berreskuratu Computer to" edo "gailura berreskuratu" botoia gorde zure ordenagailuan edo telefonoan klik batekin on.\nOrain, kontaktuak, mezuak eta oharrak zuzenean zure IOS gailu berreskuratu ahal izango da zure iPhone, iPad edo iPod touch ordenagailuari batera konektatuta badago USB kable batekin berreskuratzeko prozesuan zehar.\nInstalatu, eguneratu Desinstalatu


HEZKIDETZAN ESKU HARTZEN talde-bloga: Izarren hautsa\nDudarik gabe online gailu eta plikazioen ikaskuntza prozesua izaten ari da niretzat ikastaro hau. QUOZIO orrialdearekin asmatu ez dudanez, Canva izeneko beste honekin gauzatu dut aste honetako lana. Mari Luz Esteban entzutea beti da zoragarri eta Wikiesanak weborrioko feminismoa ataleko hau ekarri nahi izan dut hona:\nMari Luzen esaldiaren harira, aurreko urteetako Uxueren:Denak ala inor ez, dena ala ezer ez. Feminismoa mugimendu global eta eraldatzailea izan beharko luke, artikulatua eta intersekzionala.\nNire inguruan galdetu ostean, Genero edota hezkuntza feminista espresuki irakasgai zutenek ikasi ditu soilik feminismoen inguruan. Besteak autodidaktak izan dira edota herri mugimenduekin batera garatu duten jakintza izan da, ez hezkuntza formalak eskeinitakoa.Emakume feminista esanguratsu bat aukeratzea ezinezkoa da niretzat. Bakarra ikusi dudanean, ez da posible! pentsatu dut ajjajaja\nNikaraguako Cantera izeneko erakunde batekin ikastaro bat egiteko aukera izan nuen irailean. Ikastaroaren izenburua hurrengoa da: Curso de Género entre mujeres: desde la concepción metodológica de la educación popular. 40 emakumez osatutako taldea gara. Nikaragua, Honduras, Guatemala eta Mexikoko ekintzaileak dira guztiak ni izan ezik; errotiko aldaketa ematen ari da nire generoaren eta feminismoaren eraikuntzan. Deseraikitze prozesu honetan berebiziko garrantzia ematen zaio bortizkeriak gure gorputzean duen eraginari, horregatik deitzen diote prozesuari biozentrista. Lolita Chaves eta Lorena Cabnalek Edurne Epelderekin (Emagineko beste emakume batzuen artean) izandako elkarrekintzaren harira, gurera osatze feminista izenarekin ekarri da.\nLehenik eta behin, Angela Davisen hitzak ekarri nahiko nituzke gogora: "pertsonala politikoa da". Celia Amorosek ere ederki argitu digu hau lehen atalean proposatzen zen bideoan: "narrar de manera reflexiva: conceptualizar es politizar". Bonbardeatuak izan garen guzti hori ez dira kasu isolatuak izan, ez eta herrialde bakar bateko kontuak. Bost herrialde ezberdin eta hamaika kulturetako emakumeok mahai gainean jarri genituen hitzak berdinak izan ziren, BERDINAK. Patriarkatua herrialdeka ere ez da kasu isolatu bat, ez da anekdotikoa. Egia da berezitasunak dituela leku bakoitzean baina munstroa bera da. 40on artean kategorizatu egin genuen, fenomeno estruktural bilakatu genuen bizipenetatik, gorpuzten genuenetik. Bortizkeriak sistematizatu, izendatu eta eragina aztertu genuen. Simone de Beauvoiren hitzak ere hona ekartzea ezinbestekoa da; emakume ez zara jaiotzen, egin egiten zara eta baita Rosa Luxenburg-en hitzak, ez gara benetan dugun zapalkuntzaz eta ditugun kateez ohartzen mugitzen ez garen bitartean.\nErtamerikako mugimendu feminista komunitarioaren hitzak ere ekarri zituzten beraiek emakume asanbladara: escucha sorora, acuerparnos unas a otras, cuando rompí tus moldes me sané, me amé...\nBizitza osoan teorizatzen eta liburu tartean eraiki izan dut jakintza, edo niretzat jakintzagai izan zitekeena. Orain konturatu naiz zenbaterainoko androzentrista den hori ere, jakintza sortzeko, zer den "jakintzagai duin", jakintza beraren sorkuntza eta transmisio... Hezitzaileok eta unibertsitatean horretan egiten dugu lan, jakintzaren kudeaketa, transmisio eta sorreran. Unibertsitateak gizarte eraldaketarako duen rolaz asko hausnartzen ari naiz azken aldian, 40 emakume horiek guztiz eraldatu dute "jakintza" kontzeptua niretzat. Nire hezkidetza eta genealogia feministan beraien izenak egongo dira dudarik gabe: Rosario, Jealtha, Luz, Nuria, Meilin, Ada Julia, María Luisa, Zayma, Celeste, Aranza... baita sororitatean entzuten nauten eta nire sostengu diren Belen, Elixabet, Txas, Garazi, Tint... eta baita Alazne, Mirentxu eta Jashone, nire ahizpa, ama eta amonarenak.\nHorregatik da niretzat hain zaila emakume bakarra hautatzea, hamaika emakumeren elkarrekintzaren alaba bainaiz.\n...y así como todo cambia, que yo cambie no es extraño....eman play-ri ;)\nETIKETAK #Amaia #mamayaku, FEMINISMOAK


Zumaiako Santio hondartzako errepideko segurtasuna hobetuko du Aldundiak - Artikulua - ORAIN Gipuzkoa\nZumaiako Santio hondartzako errepideko segurtasuna hobetuko du Aldundiak\nN-634 kostako errepidean hainbat obra egingo dira oinezkoen segurtasuna hobetzeko\nGipuzkoako Foru Aldundiak N-634 errepidean hainbat aktuazio egingo ditu, batez ere oinezkoen segurtasuna hobetu nahian. Horrela, 27 +400 kilometro puntuan egingo dira lanak, Santio hondartzaren parean. Izan ere, eta batik bat uda sasoian, oinezkoen joan etorri ugari egoten da zonaldean. Bidearen alde batean hondartza dago eta bestean aparkalekua. “Autoa utzi ondoren oinezko askok errepidea zeharkatzen dute hondartzara joateko, eta horiei guztiei Getaria aldetik datorren Donejakue bidean dabiltzan oinezkoak gehitu behar zaizkie. Autoen kopurua ere nabarmen igotzen da uda sasoian. Hori dela eta, arrisku une asko egoten dira errepide puntu horretan”, nabarmendu du Aintzane Oiarbidek, Bide Azpiegituretarako diputatuak, Zumaiara egin duen bisitan.\n“Urteak egin ditugu zumaiarrok Santiago hondartzaren eremua egokitzearen zain eta proiektu honekin, hori lortzeko urrats bat gertuago gaude”, adierazi du Oier Korta Zumaiako alkateak. “Gaur egun Santiago hondartzara doan errepideak, oinezkoei begira, segurtasun zein irisgarritasun arazo eta behar handiak ditu. Horregatik, obra honek onura garrantzitsuak eragingo ditu eremuan, haien segurtasuna bermatzeaz gain, errepidearen egungo egoera aldatu eta irisgarritasun hori hobetuko dituelako”, gehitu du Kortak.\nEgingo diren aktuazioen helburu nagusia ibilgailuen abiadura gutxitzea izango da. Horretarako, errepide erdian 3 irlatxo jarriko dira, eta erreien zabalera 3,60 metrotik 2,75 metrora estutuko da.\nOinezkoentzat, babestutako pasabide bat jarriko da errepidea 2 fasetan gurutzatu ahal izateko. Pasabide horrek 4 metro zabal eta 12 metro luze izango ditu. Gainera, aparkalekua eta gurutzatze puntua 1-1,5 metro zabalera daukan espaloi batekin lotuko dira. Gune hori argiztatuta egongo da.\nIrlatxoak atera eta espaloia egin ahal izateko, gaur egun Zumaiako noranzkoan dagoen zerbitzu bideko erdibitzailea kendu egingo du Foru Aldundiak eta galtzadaren eskuinean 30 metro luze dituen gelditzeko 2 eremu eratuko dira.\nLan horiek guztiak egiteko 8 asteko epea egongo da eta 177 mila euroko aurrekontua dute. “Lanak uda ondoren hasiko dira. Uda sasoian errepide horretan trafikoa asko igotzen da eta orain lanak hastea ez litzateke egokia izango. Hondartza sasoia amaitu eta auto kopurua jaisten hasten denean ekingo diegu lanei”, zehaztu du Oiarbide diputatuak.


Ocean Rocking Horse Horse | GFUN\nKaixo, mundu guztiari helarazten diogu gure azken produktua: Ocean Rocking Horse.\ngure abantaila segurua da, baina emozio-eskatzaileek ezaguna da; haurrek salto egin dezakete batetik bestera. Bere kalitatea oso ona da, PE egindakoa. Zure herrialdean ezaguna izango dela uste dut. Xehetasun gehiago nahi izanez gero, gurekin harremanetan jar zaitezke, WhatsApp: +86 13023538686.\nUmeentzako jolas ekipamenduetarako mantentze-aholkuak\nMaterial desberdinetan erabiltzen diren kanpoko proiektuek eta barruko ekipoek, kanpoko ekipoek haize eta eguzkiarekin denbora luzez jasan behar dute, beraz, materialen erabilerak higadura ona, eguzkia, zulaketa erresistentzia errendimendua izan behar du, material nahikoak ezin dira luze iraun. - Eguzki-esposizio luzean, laster desagertu egingo da. Haurrentzako jolaserako ekipamendu gisa, arazo hauek ez baitira, beraz, estetikan oinarritutako materialen aukeraketa, argazki apaingarri eredu zehatz batzuetarako eta iraunkorragoak direnez, ez da desagertuko. Bigarrenik, kanpoko jolas ekipamendu handiek egun euritsuak topatzen badituzte, nola babestu ekipamendua?\nKanpoko jolas ekipamenduen eguneroko mantentzea bost alderdi hauetan banatu daiteke:\nLehenik eta behin, eguneroko mantenua\nErabili zapi garbi eta bigun bat pinturaren gainazala aldian-aldian garbitzeko eta ez ezazu altzariak azido, kimiko alkalino eta olioetan busti.\nBigarrenik, marka beroak Haurrentzako jolas ekipamenduak ustekabean marra zuriak utzi ditu, oro har, alkohola, ihintza, kerosenoa edo tea zapi bustia garbitu ahal izateko.\nKendu ezean, gainazala berriro margotu daiteke.\nHiru, ur orbanak\nEstali markak zapi heze batekin, eta sakatu zapi bustia behin baino gehiagotan burdina elektriko batekin markak desagertzeko.\nZenbait haurrek jolasteko ekipoak ertzak margotzen badituzte, margotutako egurra ukitu gabe, altzarien kreulak edo pigmentuak haurren jolas ekipamenduaren aurpegian kolore berdinekin aplikatu ahal izango dira, ikusitako atzeko planoaren kolorea estaltzeko, eta, ondoren, iltze gardena estalki mehea izan daiteke. .\nBost, erretzeko markak Zigarretako hautsak edo luzatu gabeko haurren jolaserako ekipoetan margoak marka arrasto bat utzi zuen, pintura erretzen bada, berdinketa edo eskuila batekin estal daiteke alea gogorreko oihal geruza bat, astiro-astiro garbitu markak eta, ondoren, estali. argizari geruza mehe batekin, marra scorched diluitu daiteke.


, CISE eta datos.gob.es CTT , CISE eta datos.gob.es "/>\nEap - gida ”, argitaratzea eta aktibo ”, datuen lizentziamendua aztertuko da Erabilgarri\nErabilgarri gida ”, argitaratzea eta, datuen lizentziamendua aztertuko da aktibo ”\nGida hau argitaratzeko, datuen lizentziamendua aztertuko da, aktibo berrerabilgarriak eta orientazioa ematen du aplikazioak, ereduak datu, agiri edo informazio berrerabilgarri-, aktibo dauden argitaratzeko CTT , CISE eta datos.gob.es\nGida ”, argitaratzea eta, datuen lizentziamendua aztertuko da argitaratzeko, datuen lizentziamendua aztertuko da berriz erabil daitezkeen aktiboak eta aktibo ” orientazioa ematen, aplikazioak, ereduak datu, agiri edo informazio-aurreikusitakoaren arabera dagokion araudia, erabiltzeko moduan egongo da, 11/2007 legearen eta bere garapen 37/2007 legea.\nGida honen ikuspegitik, hona hemen definizio batzuk 'aktiboa berrerabilgarri' edozein motatako materialarekin formatu elektronikoan izan daitekeen forma errepikaria. Adibide klasikoak dira enplegatu aktibo berrerabilgarriak:\nOrdenagailu-programak edo aplikazioak (software).\nAplikazio praktikoekin erlazionatutako aktiboen adibidez, gidak eta eskuliburuak, interfaze, datu-ereduak, kodetze-zerrendak, algoritmoak, diseinu patroiak, arkitekturak, ziurtapenen zehaztapenak eta eskakizunak, proba, erabilera-eskuliburuak.\nBeste aktibo batzuk, hala nola, bideoa, audioak, dibulgazio-materialak, etab.\nLiberazio-kontzeptua mugatzen da, hura bezalako banaketa-prozedura administrazio publikoak edozein aktibo ona iturri irekiko softwarearen lizentzia baten kasuan, edo, bestela, mota lizentzien pean irekia bestelako aktiboak.\nJarraian, gida prozedura garatuta dago aktibo askatzeko lau fase ditu:\nAzterketa eta aurretiko azterketa.\nAktiboaren prestatzea banatzeko.\nBiltegi batean argitaratzea.\nHori da aplikazio-argitaratzeko aktibo dauden teknologia transferentziarako zentroa CTT Elkarreragingarritasun Semantikoa zentroa CISE eta sektore publikoaren informazioa berrerabiltzeari buruzko ataria datos.gob.es\nGida ”, argitaratzea eta aktibo ”, datuen lizentziamendua aztertuko da urmael bat detektatu da arlo horretan, orientazio berrerabiltzeko aktiboak eta, horren inguruan dagoen eskariari erantzutearren erantzuteko, honako hauetan xedatutakoa aplikatuko da:\n11/2007 Legearen 45. eta 46. artikuluetan, ekainaren 22koa, herritarrek zerbitzu publikoetan sarbide elektronikoa izateari buruzkoa, bai eta 16 eta 17. artikuluetan xedatutakoari jarraituko zaio 4/2010 errege dekretua, urtarrilaren 8koa, elkarreragingarritasun eskema nazionala arautzen duen administrazio elektronikoaren esparruan (aurrerantzean, ENI). Izan ere, kapitulua: '4. azterketa eta aurretiko azterketa', '8. kudeaketa aktiboa: iturri irekiko softwarea' eta, ii. eranskinean, berriz, 'Kontrol-zerrenda', bere berezitasun fisikoren aktibo askatzeko dagozkion alderdiak aktibo askatzeko sakontzeko motako ordenagailu-programak edo aplikazioak (software).\n37/2007 Legea, azaroaren 16koa, sektore publikoko informazioa berrerabiltzeari buruzkoa, eta bere garapena, errege dekretuak 1495/2011 errege dekretua, urriaren 24koa, 37/2007 legea, azaroaren 16koa, sektore publikoko informazioa berrerabiltzeari buruzkoa, estatuko sektore publikoaren arau teknikoa eta interoperabilitate-berrerabiltzea, 2003/98/ee ezarritako esparruan, 2013/37/eb zuzentarauak aldatua.\nHori egiteko CENATIC izan ditugu.


Mexikoko autobus garraioko enpresa handienen ordezkariek Petronor bisitatu dute\nMexikoko autobus garraioko enpresa handienetako ordezkariek Petronor bisitatu dute gaur, Irizar Taldeak proposatuta, Rafael Sterling kontseilari delegatua buru zela.\nRepsol-Petronor Taldeak frijitzeko erabilitako olioen bilketa bultzatuko du\nRepsol-Petronor Taldeak akordioa sinatu du Geregrasekin, olio erabilien bilketaren sektoreko erreferentziazko elkartearekin, Horeca sektoretik (hotelak, jatetxeak eta kafetegiak) eta etxeko erabileratik datozen frijitze-olioen bilketa elkarrekin bultzatzeko.\nRepsol Fundazioak eta ANFACek mugikortasun iraunkorra bultzatzea xede duen aliantza estrategikoa sinatu dute\nAntonio Brufau Repsoleko presidenteak eta Wayne Griffiths ANFACeko presidenteak mugikortasunaren egungo zein etorkizuneko erronka nagusiei aurre egitea xede duen akordio estrategikoa sinatu dute gaur, abian den trantsizio energetikoaren testuinguruan.\nPetronorrek jakinarazten du gaur, apirilak 19, Hidrogeno Ekoizpeneko H3 Unitatea (2. Planta) abian jarriko dela. Bestalde, PSA instalazioa abiaraziko da, purutasun baxuko hidrogenoa baliatzekoa, HD3 Unitate Hidrodesulfuratzailean dagoena (2. Planta).\nPetronorrek jakinarazi nahi du 3. Plantako V3 Huts Unitatea abian jartzeari ekin zaiola, programatutako mantenu-lanak amaitu ostean.\nMikel Sanz muskiztarrak irabazi du Bizkaiko Errepideko Txirrindularitza Txapelketa 1. urteko kadete mailan\nMikel Sanz muskiztarra eta Mendiz-Mendi Omar Fraile Eskolako kideak irabazi zuen igandean Bizkaiko Errepideko Txirrindularitza Txapelketa 1. urteko kadete mailan. Marcos Merino Mendiz-Mendi Omar Fraile Eskolako txirrindulariak 2. urteko junior mailan hirugarren postua lortu zuen.\nEtenaldietan Petronorren antolaketako sail kopuru garrantzitsu batek parte hartu ohi du. Eraginik handiena etenaldia egin beharreko eragiketa-arloei dagokie; kasu honetan, FMUari eta Konbertsioari, izan ere, bateko zein besteko teknikari eta operadoreei eguneroko lana biderkatu ohi zaie.\n09 Api 2022\nPetronorrek jakinarazi nahi du, astelehenetik aurrera, apirilak 11, H3 Hidrogenoa Ekoizteko Unitatea eta P2 Platforming Unitatea abian jartzeari ekingo zaiola.\nPetronorrek Etengabeko Prozesuko Instalazioko Operadore ikastaroa abiatu du gaur, 34 ikaslerekin\nPetronorrek Etengabeko Prozesuko Instalazioko Operadore ikastaroa aurkeztu du gaur, berau egingo duten 21 eta 45 urte bitarteko 34 ikasleak bertan zirela. Ikastaroak 728 orduko prestakuntza izango du eta urriaren 31n amaituko da.\n< 1 2 3 4 5 6 7 8 … 386 >


Badok | Anari & Thalia Zedek: bira elkarrekin\nAnari & Thalia Zedek: bira elkarrekin\nAnarik eta Thalia Zedek abeslari estatubatuarrak lau kontzertuko bira egingo dute urrian. Ez dira ohiko emanaldiak izango, alegia, egile bakoitzak ez du saio bana eskainiko, baizik eta Anariren taldearen laguntzaz bi sortzaileen kantuak tartekatuko dituzte kontzertuetan. Bi kantugile dituen talde bakarra balitz bezala arituko dira.\nurriak 2, Bilboko Kafe Antzokiko Kutxa Beltza. Sarrerak salgai hemen\nurriak 3, Gasteizko Jimmy Jazz aretoa. Sarrerak salgai hemen\nurriak 4, Azkoitiko Matadeixe. Sarrerak salgai leihatilan\nurriak 6, Donostiako Le Bukowski. Sarrerak salgai hemen


Ukitua | elinberri\n2017. apirilak 22 Albisteak, Eric Traonmilin\nUkitzen nauzunean, ukitua nauzu,\nukitzen nauzulako uki sentikorraz.\nIkusten nauzunean, ukitua nauzu,\nikusten nauzulako begi eztitsuaz.\nAditzen nauzunean, ukitua nauzu,\naditzen nauzulako belarri ernaiaz.\nUsaintzen nauzunean, ukitua nauzu,\nusaintzen nauzulako aitaren arretaz.\nDastatzen nauzunean, ukitua nauzu,\ndastatzen nauzulako amaren gozoaz.\nUkitze ukigarri bilaka dakizun,\nnirea landu nahi dudala oi entzun,\nzure ikastetxeko kurtso luzeetan,\nzure ukitze leunen irakaspenetan.\nNahiko bazintuzket orduan, agian,\nukituko baitzaitut, ukitua izan,\nzure ukitzekoan uki sentikorraz,\nikusiko baitzaitut, ukitua izan,\nzure ikustekoan begi eztitsuaz,\nadituko baitzaitut, ukitua izan,\nzure aditzekoan belarri ernaiaz,\nusainduko baitzaitut, ukitua izan,\nzure usaintzekoan aitaren arretaz,\ndastatuko baitzaitut, ukitua izan,\nzure dastatzekoan amaren gozoaz.


Jai nagusiaren bezperan "txopue" altxatu - Ahotsak.eus\nJai nagusiaren bezperan "txopue" altxatu\nJai nagusiaren bezperan "txopue" altxatu
Herriko jai nagusiaren bezperan "txopue" jartzen dute: arbola-enbor bat altxatzen dute eta loreak edo ikurrina jartzen dizkiote goian. Inguruko herri askotan dago ohitura hori.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ZAL-018-016 kodeko bideoa nahi duzula aipatzea: ahotsak@ahotsak.eus\nHerriko jai nagusiaren bezperan "txopue" jartzen dute: arbola-enbor bat altxatzen dute eta loreak edo ikurrina jartzen dizkiote goian. Inguruko herri askotan dago ohitura hori.\n-Eta lehen zenbet egun eiten ziren jaietan? Zenbet egunetan egoten zan erromerie edo zelebraziñoa edo? Edo egun bakarra?\n- Ba egun bakarra. Bezperan txopue ipini, txopue.\n-Txopue. Hori holan, egur bat ipintten dabe ta goixen zozer gero, gero lora edo /ero/ zozer ipintten jako /ipintteako/ edo ikurriñe edo…\n-Hori non ipinten da?\n-Hori, beti hamen herrixen. Zuek ez? Ba jaixek hasieran beti. Ta jente asko jueten da.\n-Ta hori bezperan?\n-Bezperan edo jaixek… bueno, iguel domekie… bueno, iguel die barixeku, domekie ta zer… ordun, barixekuen edo eguenien, segun noz ipintten dan. Orduen, ba jente asko jueten da.\n-Osea, ipinten da holan arbola bat?\n-Bai, arbolie. Osea da, bueno arbola bat edo piñue… zozer bota, hari azala ta dana kendu ta ipintten dotse /ipintteotse/ zozer, arramak eta zerak goixen edo ikurriñe edo… ta gero altzau eitten dabe, ganera luzie izeten da e? baiña hori… eitten dabe, hamen Garain /Garaixen/, Mallabian /Mallabixen/, Abadiñon, Matienan /Matixenien/… Danien eitten dabe hori.\n-Bai. Ta hamen, osea, geure barrixuen be bai. Bueno, barrixuen ba danetan. Ta herrixen be bai eitten dabe. Ta gero ba botaten dittue ba… txapligue botaten dabe. Ta gero urteten dabe pasakallien, oseake soiñuaz ta zerien… botaten dittue karameluek eta globuek eta umiendako ta horixe.\n-Hori bezperan esan dozu ezta?\n-Bai, bezperan bai, jaixek hasi aurretik.\nZahagi-ardoa eta festak\nOrioko ospakizun bereziak


«MAY MAY MAY »\nEusko Ikaskuntzak 'Gazte Agora' mugaz gaindiko foroan parte hartzeko deia egin du\nEkimenak errealitateak, kezkak eta lehentasunak partekatzeko eztabaida-gune bat eskaintzen du, helburu komunak identifikatu eta garatzeko.\nSandra Cid eta Nekane Arratibelek “XXI. mendeko Euskal Herriak nolako hezkuntza sistema behar du?” galderari erantzun diote hil honetan.\n'Gazte Agora' mugaz gaindiko foroan parte hartzeko deia\nMaiatzaren 9an, Ipar Euskal Herriko gazteak birtualki bilduko dira antolatu den Gazte Foroan. Etorkizunari begira dituzten helburu komunen inguruan hausnartuko dira, iritziak kontrastatuz, eta diagnostikoak lortzeko.\nSolasaldiak: hurrengo eguna irudikatu\nZein rol jokatuko dute informazio eta komunikazioaren teknologiek pandemia ondoren? Horri buruz hitz egin dute bere etxeetatik bi espezialistek.\nEduki anitzak lantzen dituzten milaka liburu, artikulu eta elkarrizketa jarri ditu gure eskura Eusko Ikaskuntzaren argitalpen fondoak web orrian.\nPartaidetza digitalerako sarbidea\nEusko Ikaskuntzak abian dituen proiektu nagusietan parte hartzeko aukera eman du sarean, elkarri eragiteko aukera anitzak zabalduta.\n2020ko udalentzako katalogoa\nKatalogoa berrituz eta udalen babes gehiago jasoaz hasi du urtea Eusko Ikaskuntzak.\nBideo bidezko Patronatu bilera egin du Fundazioak\nJose Miguel de Barandiaran Fundazioak 2020ko lehenengo Patronatu bilera egin zuen apirilaren 16an. Ohi baino beranduago egin da, COVID-19ak sortutako egoeraren ondorioz, martxoaren 27an egin beharreko bilkura bertan behera utzi ostean.\nArgazkigintzan murgiltzeko gida didaktikoa.\nMiren Artetxe, doktore tesia\nMiren Artetxe bazkideak EHUko doktoradutza lortu du “Bertsolaritzaren transmisioa eta euskararen gune sinbolikoaren sendotzea. Ipar Euskal Herriko gazteen hizkuntz identitate eta portaerak” tesiarekin.\nEmaitzak: 1-tik 10-ra, guztira: 2793.


‘Biblioteka etxera’ zerbitzu berria 80 urtetik gorako pertsonentzat — Arrasateko Udala\nArrasateko Udalak doako zerbitzu berri bat jarri du martxan herritarrentzat, ‘Biblioteka etxera’.\nZerbitzua da 80 urtetik gorako pertsonentzat edo mugikortasun arazoak dituztenentzat, eta helburua da mailegu zerbitzua etxeraino eroatea.\nZerbitzuaren onuradun izateko, ezinbestekoa izango da Arrasaten bizitzea, bibliotekako bazkidea izatea eta etxez etxeko mailegu zerbitzuan izena ematea. Behin hori eginda, zerbitzuaren erabiltzaileek telefonoz -943 25 20 98- egin ahal izango dituzte eskaerak, astelehenetik egubakoitzera, 10:00-13:00 bitartean, eta baita Internet bidez ere.\nEtxez etxeko banaketa astean behin egingo da. Horretarako, erabiltzailearekin aurrez hitzordua zehaztuko da. Pertsona bakoitzak gehienez 3 liburu, 3 DVD, 3 disko eta 3 aldizkari eduki ahal izango ditu 21 egunez maileguan. Liburuen kasuan, aukera egongo da mailegua luzatzeko, baldin eta erreserbarik ez badago.\nUdalaren asmoa da erraztasunak ematea liburutegira gerturatzeko zailtasunak dituzten pertsonei, mailegu zerbitzua erabili dezaten. Udalak lehenengoz jarri du martxan horrelako zerbitzu bat; horrenbestez, hasiera batean, sei hilabetez egongo da proba aldian, eta harreraren arabera, udalak aztertu eta baloratuko du zerbitzuari jarraipena eman edo gehiago zabaltzea.


Les Paroches - Wikipedia, entziklopedia askea.\n48°54′30″N 5°30′50″E / 48.9083°N 5.5139°E / 48.9083; 5.5139Koordenatuak: 48°54′30″N 5°30′50″E / 48.9083°N 5.5139°E / 48.9083; 5.5139\nChauvoncourt, Dompcevrin, Fresnes-au-Mont eta Maizey\n415 (2018ko urtarrilaren 1a)\n213 (%51.3) 203 (%48.9)\nLes Paroches Frantziako udalerria da, Meuse departamenduan dagoena, Ekialde Handia eskualdean. 2013an 366 biztanle zituen.\n2007an Les Paroches udalerrian erroldatutako biztanleak 366 ziren. Familiak 147 ziren, horien artean 33 pertsona bakarrekoak ziren (15 bakarrik bizi ziren gizonak eta 18 bakarrik bizi ziren emakumeak), 55 seme-alabarik gabeko familiak ziren, 55 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 159 etxebizitza zeuden, 149 familiaren etxebizitza nagusia ziren, 1 bigarren erresidentzia bat zen eta 8 hutsik zeuden. 149 etxeak ziren eta 8 apartamentuak ziren. 149 etxebizitza nagusietatik 127 bere jabearen bizilekua ziren, 21 alokairuan okupaturik zeuden eta 1 doan lagata zegoen; 5 etxek bi gela zituzten, 14 etxek hiru zituzten, 29 etxek lau zituzten eta 102 etxek bost zituzten. 119 etxek euren parking plaza propioa zuten azpian. 61 etxetan ibilgailu bat zegoen eta 77 etxetan bat baino gehiago zituzten.\nLes Paroches udalerriko biztanleria-piramidea 2009an .\n2007an lan egiteko adina zuten pertsonak 241 ziren, horien artean 167 aktiboak ziren eta 74 inaktiboak ziren. 167 pertsona aktiboetatik 152 lanean zeuden (80 gizon eta 72 emakume) eta 15 langabezian zeuden (9 gizon eta 6 emakume). 74 pertsona inaktiboetatik 29 erretiraturik zeuden, 21 ikasten zeuden eta 24 "bestelako inaktibo" gisa sailkaturik zeuden.\n2009an Les Paroches udalerrian 165 unitate fiskal zeuden, 414 pertsonek osaturik. Pertsona bakoitzeko diru-sarrera fiskalaren mediana urteko 18.617 euro zen.\n2007an zeuden 7 komertzioetatik, 2 eraikuntza enpresak ziren, 1 ibilgailuen saltze eta konpontze enpresa zen, 2 higiezinen enpresak ziren, 1 zerbitzu enpresa zen eta 1 administrazio publikoko enpresa zen.\n2009an zeuden norbanakoentzako 3 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 igeltseroa eta 1 eraikuntza enpresa.\n2000. urtean Les Paroches udalerrian 8 nekazaritza-ustiategi zeuden, 1.112 hektarea erabiltzen.\nChauvoncourt (1,1 km)\nMaizey (1,9 km)\nSaint-Mihiel (2,7 km)\nDompcevrin (3,0 km)\nRouvrois-sur-Meuse (4,1 km)\nBislée (4,6 km)\nHan-sur-Meuse (5,0 km)\nBannoncourt (5,6 km)\nFresnes-au-Mont (5,7 km)\nMultimedia: Les Paroches\nBNF: 15265066k (data)\nOrriaren azken aldaketa: 1 martxoa 2021, 06:42.


BORMEren edukiak eta atalak\nNola kontsultatzen da BORME?\nOfiziala eta benetakoa da Interneteko BORME?\nNola eta noiztik bermatzen da BORME elektronikoaren benetakotasuna?\nArazoak dituzu BORME inprimatzeko?\nMerkataritza Erregistroak bertan izena ematen duten sozietateen eta gainerako pertsonen datu juridiko eta ekonomikoak argitaratzen ditu, sozietate edo pertsona hauek kontratatzen dituztenen eskura egon daitezen, hartara merkataritzako trafiko juridikoaren segurtasuna sustatuta.\nBORMEri dagokion araudia 1784/1996 Errege Dekretuan, uztailaren 19koan, Merkataritza Erregistroko Erregelamendua onartzen duenean, aurki daiteke, eta aldizkari honen edizio elektronikoa azaroaren 28ko 1979/2008 Errege Dekretuaren arabera arautzen da.\nMerkataritza Erregistro Zentralari dagokio BORME argitaratzea. Aldiz, BOE Estatu Agentzia da aldizkari ofizial honen edizioaren arduraduna.\n“Merkataritza Erregistroaren Aldizkari Ofizialak” Legean eta Erregelamenduan aurreikusitako datuak argitaratzen ditu, bi ataletan banatuta:\nLehenengo atalak “Enpresariak” du izena, eta bi sailetan antolatzen da: “Inskribatutako egintzak” eta “Merkataritza Erregistroan argitaratutako beste egintza batzuk”.\nBigarren atalak “Iragarkiak eta legezko oharrak” izena darama. Halaber, atal honetan argitaratzen dira 22/2003 Legeak, uztailaren 9koak, konkurtsoei buruzkoak, 23.1 artikuluan aurreikusitako jakinarazpenak, komunikazioak eta izapideak.\nLehenengo ataleko egintza juridikoak blokeka sailkatuta argitaratzen dira, bat probintzia bakoitzeko. Blokeen ordena probintzia bakoitzari dagokion posta kodearen ordena da.\nBigarren atalean, “Iragarkiak eta legezko oharrak”, argitaratzen dira:\nMerkataritza Erregistro Zentraleko iragarkiak.\nEnpresen fusioak eta xurgatzeak.\nBestelako iragarki eta legezko oharrak.\nBigarren ataleko argitalpenak enpresen izenaren hurrenkera alfabetikoaren arabera antolatzen dira.\nEgoitza elektronikoaren hasierako orritik (www.boe.es), argitaratutako azken BORME atzitu daiteke.\nEguneko BORMEren orrialdeak data horretan argitaratutako guztiaren aurkibidea eskaintzen du, argitaratze atalen arabera ordenatuta. Hala ere, zure interesekoa den atala edo azpiatala aukera daiteke.\nBORMEren aurreko alea kontsultatu nahi baduzu, pantailaren goiko eskuineko aldean agertuko da horretarako ikono bat:\nBeste data batzuetan argitaratutako aldizkarietara sartzeko, hasierako orrian aurkituko duzu “Egutegia” eta bertatik atzitu ahalko dituzu argitaratutako aldizkari guztiak, 2001eko urtarrilaren 2tik gaur egun arte (lehenengo eta bigarren atalak eskuragarri 2009. urteaz geroztik).\nBai, 2009ko urtarrilaren 1az geroztik. Data horren aurretik, paperezko BORME da ofiziala eta benetakoa bakarrik.\nBai, Agentziaren egoitza elektronikoan argitaratzen den “Merkataritza Erregistroko Aldizkari Ofizialaren” edizio elektronikoa, 2009ko urtarrilaren 1az geroztik, ofiziala eta benetakoa da.\nData horren aurretik, paperean inprimatutako BORME bakarrik zen ofiziala eta benetakoa.\nBORMEren edukiaren benetakotasuna, osotasuna eta aldaezintasuna bermatze aldera, Agentziaren egoitza elektronikoan 2009ko urtarrilaren 1etik aurrera argitaratzen den edizio elektronikoak sinadura digital aurreratua barne du.\nBORME elektronikoaren pdf dokumentuak baliozkotzeko, jarraitu Sinadura baliozkotzeko konfigurazioaren eskuliburua (PDF) dokumentuan ageri diren jarraibideak eta instalatu zure arakatzailean Diruaren eta Zerga-zigiluaren Fabrika Nazionalaren (FNMT, gaztelaniaz) ziurtagiriak:\nCVE (Código de Verificación Electrónica gaztelaniaz) edo Egiaztapen Elektronikoko Kodea da Merkataritza Erregistroko Aldizkari Ofizialean argitaratutako egintza edo iragarki jakin bat zalantzarik gabe identifikatzea ahalbidetzen duen karaktereen multzoa.\nMerkataritza Erregistroko Aldizkari Ofizialeko jatorrizko dokumentu elektronikoen paperezko kopia guztiak, 2009ko urtarrilaren 1az geroztik, benetako kopiatzat jotzen baitira barne badute CVE kodea.\nBeraz, CVE kodeak aukera ematen du paperean inprimatutako BORMEren edozein orrialderen benetakotasuna egiaztatzeko, jatorrizko dokumentu elektronikoarekin alderatuta.\nHorretarako, BORMErako sarrera orrian idatz daiteke CVE kodea eta jatorrizko dokumentua eskuratuko da, elektronikoki sinatuta, zuzenean Estatuko Aldizkari Ofiziala Estatu Agentziaren fitxategi elektronikoetatik.\nMomentu honetan, bi irtenbide posible daude:\nHalaber, badira beste PDF irakurgailu batzuk, hala nola Foxit Reader edo eXPert PDF Reader, eta ez dute honelako arazorik sortzen.\nEspero dugu honekin dokumentuak inprimatzeko arazoa konponduko dela. Barkatu eragozpenak.


ESTATUKO ADMINISTRAZIO OROKORRAREN KIDEGOAK. OGASUN PUBLIKOAREN ZERBITZURA DAUDEN ARKITEKTO TEKNIKOEN KIDEGOA.\n2019an, Correosek berreskuratu egin du Estatuko Administrazio Orokorreko Ogasun Publikoaren zerbitzura dauden Arkitekto teknikoen Kidegoaren omenezko zigilu-sorta.\n1893an erreformatu eta modernizatu zen Ogasun Ministerioa, eta helburua zen tokiko ekarpenaren ikuskatzea hobetzea. Horri jarraikiz sortu zen 1906an Espainiako katastro modernoa, Katastro topografikoaren eta partzelakoaren Legearekin. Langile teknikoak eta kualifikatuak behar zituen Legeak.\nNahiz eta hiri-aberastasuneko katastroak arkitekto teknikoak zituen, katastro-lanak egiteko behin-behineko instrukzioak ikusi zuen 112 lanpostu sortzeko beharra 1917ko irailean. Funtzionarioen kidego berriaren izena zen “Arkitekto teknikoak hiri-aberastasuneko katastroaren zerbitzurako”, eta lehen lehiaketa 1917ko irailaren 20an egin zen postu horietarako.\nSortu zenetik 102 urte bete arte, kidegoa eboluzionatuz joan da, eta zenbait izen gehitu ditu. Aldaketok egin ahala, aldatuz joan dira, halaber, indarrean zeuden titulazioen prestakuntza arautuan eta izendatze profesionalean. Ez da ahaztu behar, gainera, konpetentzia eta esleipen profesionaletan izandako aurrerapenak Ondarearen Zuzendaritza Nagusia sortu zenetik (1957), edo Ogasuneko arkitekto teknikoen konpetentziak arautzeko agindua egin zenetik (1978).\nOgasun Publikoaren zerbitzura dauden Arkitekto teknikoen Kidegoak 200 profesionaletik gora ditu Estatu osoan banatuta.\nOgasun Publikoaren zerbitzura dagoen arkitekto teknikoak lan egiten du Higiezinen katastroan, Ogasuneko eta Funtzio Publikoko Ministerioan, baita sektore publikoko bestelakoetan ere. Nabarmendu beharrekoak dira, orobat, Ministerioei eta Estatuko Administrazioko gainerako erakundeei atxikitako higiezinen birgaitze- eta mantentze-lanak\nZigiluak nabarmendu egiten ditu Arkitekto Teknikoen Kidegoaren izaeraren balioak katastro partzelaren adibide batekin, erretikula geometrikoarekin. Bertatik abiatuta, eraikinak irudikatzen dira, hainbat kolore eta tamainatakoak, ondare-balioak irudikatzeko. Horrez gain, urteurrena dela eta sortutako logotipoa ere ageri da (1917-2017).


Tolosak migratzaileak artatzeko baliabide berria izango du - Noticias de Gipuzkoa\nTolosak migratzaileak artatzeko baliabide berria izango du\nIrunen eta Hondarribian 77 lagunek pasa zuten ostiral gauean\n– m. tolosa 14.03.2021 | 00:41\nIrunen artatutako pertsona bat. Argazkia: Gorka Estrada\nDONOSTIa – 30 pertsonentzako lekua duen ostatu hartzeko baliabide berri bat zabaldu du Tolosan Eusko Jaurlaritzak, Irunen Iragaitzazko migratzaile gehiago espero direnez hurrengo egunetan.\nBertan, "kolektibo ahulenari" arreta eskaini nahi zaio, alegia, adingabeak ardurapean dituzten emakumeei.\nXabier Legarreta Migrazio eta Asilo zuzendariak atzo Irunen eman zuen baliabide honen berri, eta argi utzi nahi izan zuen Eusko Jaurlaritza prest dagoela "edozein eszenatokiri" erantzuteko, "inor kalean ez uzteko".\nOraingoz, migratzaileak artatzeko baliabide aktiboek ez dute errefortzurik behar izan, baina litekeena da egoera hori aldatzea; horregatik azpimarratu zuen Legarretak Eusko Jaurlaritza prest dagoela "salbuespenezko egoera" bati eran-tzuteko.\n"Hori da Eusko Jaurlaritzak ezarri duen helburua, eta, horretarako, harreman zuzena dugu eta lankidetzan gabiltza administrazio guztiekin, hirugarren sektoreko eragileekin, Gurutze Gorriarekin, baita Irungo Herritarren Sarearekin ere"; izan ere, "sare solidarioaren lana oso garrantzitsua baita egoera horri, une oro, erantzun duina emateko" esan zuen.\nLegarretak azaldu zuenez, bereziki kezkatzen dituen gai bat euren seme-alaba adingabeekin iristen diren emakume migratzaileen arreta omen da.\niritsi berriak Europako beste herrialde batzuetara joateko bidean Irunen eta Hondarribian prestatutako baliabideetan gaua eman zuten migratzaileak 77 izan ziren ostiral gauean, eta horien artean adingabe bat eta sei emakume zeuden.\nHilanderaseko aterpetxean 39 pertsona artatu zituzten eta Irungo erromesen aterpetxean, 26; beste 12 lagunek Hondarribiko aterpetxean egin zuten lo.\nGainera, Legarretak zehaztu zuenez, pertsona horien artean 65 bazkari eta 80 afari banatu ziren.\nArreta jaso zuten 77 migratzaileetatik 54 pertsona berriak ziren, hau da, gaitutako hiru egoitzetako bat aurrez inoiz erabili ez zutenak.\nBidasoa eskualdeko baliabideak indartzeaz gain –Hondarribiko pilotalekua ere prest dago– kontingen-tzia planak Bilbon ere baliabideak baditu dagoeneko prest.\nLegarretaren esanetan, Eusko Jaurlaritzak 2018az geroztik hainbat baliabide prest ditu Oñatin, Tolosan eta Berrizen pertsona ahulenak artatzeko. Eta jakinarazi zuen, astean zehar Oñatira lekualdatu zituztela Tolosako zentroan zeuden pertsona guztiak; hartara, egoitza hura erreserba gisa libre geratu da, premiarik izanez gero, adingabeak dituzten emakume migratzaileei laguntza eskaintzeko.\nLegarretak onartu zuen zaila dela egunero zenbat migratzaile dauden aurreikustea; izan ere, horietako batzuk muga zeharkatzen alferrik saiatzen badira, berriro itzultzen baitira baliabideetara. Inolaz ere, "datozen asteetan jende gehiago" espero dutela esan zuen, "udaberria, migrazio-taldeak ugaritu egiten diren" garaia izaten delako.


Urdaibai Biosfera Erreserba » Arkitektura » Zerbitzu eta azpiegitura-arkitektura » Eskolak\nEskolen tipologia emailearen eskuzabaltasunaren (askotan horrela sortu ziren eskolak, herritar aberats eta eskertuen batek herriari egiten zion opari legez) edo ikasleen matrikularen araberakoa izaten zen batez ere. Antzora, Lumo, Metxika, Akorda eta Albiz bezalako gune txikiek eskola-mota honetatik berandu arte ez zuten onurarik atera. XX. mendearen hasierara arte ez zuten izango, Bizkaiko Aldundiaren Auzo-Eskolen planaren barnean sartuta izan arte. Nabarniz, Axpe-Busturia, etabar, …, bezalako gune zertxobait garatuagok XIX. mendetik eskola publikoa ezagutu dute. Eraikin berean neskak eta mutilak zeuden, eta bi maila baino gehiagorako egokituta zeuden. Aipatutako bi kasuetan, gelen banaketa bertikala da, Ibarrangelun eta Kortezubin, berriz, gelak simetrikoak dira. Erantsita daude alegia. Herritarrek euren hezkuntza-zentroak eraikitzeko asmoarekin erakusten duten boluntarismoaren moduan ulertuta apur bat nabarmentzen diren adibideak Bermeokoak eta Gernika-Lumoko Pasealekukoak dira. Bermeokoak neoklasikoak, oso soilak eta nobleak dira. Gernika-Lumoko Pasealekukoak post-neoklasikoak dira eta Casto de Zavala arkitektoaren estiloa oso ondo erakusten dute. Izan ere, artista hori eraikuntza-mota hauekin oso ondo moldatzen da.\nBusturialdeko hezkuntza-zentrorik zaharrenetariko bat Ajangizen dugu. Mutilen eskola da. 1851n Pedro Belaunzaranek diseinatutakoa da. Apur bat beranduago, 1864n, Antonio Gandarias lan-maisuak, parrokiaren enparantzan, mutilen eskolaren alboan, nesken eskola eraikitzeko proposamena aurkeztu zuen. Udaletxea, eskola eta landetxea neoklasikoak dira. Gaur egun, eraikuntzak zaharberrituta daude. Mutilen eskola, orain, txokoa da eta, neskena, Herriko Taberna.\nAjangizko antzinako eskolak. Mutilena, ezkerrean, eta neskena, eskuman.\nAllende Salazar Sendia\nGernikari dagokionez Angel Allende Salazar Aldunak eskolen eraikitze-lanen % 50 Gobernuak finantzatzea lortu zuen.\nGernikako Hiriak lau eskola izan zituen XIX. mendean. Bi mutilenak, bat Santa Klarako zelaian (Lumoko udaletxearen antzinako eraikinean) eta bestea Andra Maria kaleko behealdeko mutur batean. Beste eskola biak neskenak ziren. Bata, Andra Maria kaleko goialdearen mutur batean eta, bestea, norberaren gela bat, 8 de enero kalean. Beranduago, azken hau, Pasealekuko antzinako frontoiak betetzen zuen lekuan eraikitzen ari ziren mutilentzako eskolara eraman zuten. Berau estilo post-neoklasikokoa da eta Casto de Zavala arkitektoak diseinatu zuen. Eraikinaren behealdean bost metroko hamazazpi arku daude, denen artean oso galeria polita eta erakargarria osatuz. Galeria honek paseatzea eta eskola-umeen aisialdi-eremu moduan erabiltzea baimentzen du. Eskolaren fatxadak Okako harrobiko hareharriarekin eraikita zeuden.\nHezkuntza-zentro apur bat modernoagoa San Fidel eskola da, gaur egun San Fidel Ikastola dena. Eraikitze-estiloa XX. mendeko arkitektura garaikidea da. Aurreko aurpegian hamalau bao-ardatz daude, binaka taldekatuta. Erdiko aldea desberdina da, fatxada nagusiarekiko paraleloan doan estalkiaren lerroa apurtu egiten baitu. Sarbideak igarobidea du eta material koloristak oso ondo erabilita daude, adreilu gorria krema kolorean margotutakoarekin konbinatuz.\nLumo bezalako gune txikiek eskola-mota honi errendimendu txikia atera zioten eta XX. mendera arte ez zuten eskola publikorik izan. Izan ere, Bizkaiko Foru Aldundia Auzo-Eskolak eraikitzen hasi zen arte Lumon ez zegon eskolarik.\nGernika-Lumoko eskola publikoak ez dira\npost-klasizismotik aldentzen. Hori, erdiko\netxesailean oso ondo ikusten da. Proiektua\n1880an Casto de Zavalak diseinatu zuen.\nBusturiako eskolak XIX. mendea ixten duen hamarkadan eraiki ziren. 1886n, jada, Bizkaiko Gobernadore Zibilak udal-batzari eskola moduan gela eraberritzeko edo oin-planta berritik eraikitzeko egindako premiazko eskaeraren aurrean, Manuel Maria Arrotegi Jaunak, Axpe auzoan, Udaletxetik oso gertu, eskola eraikitzea eta herriari dohaintzan ematea erabaki zuen. 1877an egindako inspekzioan baldintza higienikoa keta pedagogikoak betetzen zituen lehenengotariko lokala zen. Eraikinak, oraindik orain, zutik dirau. Balio historiko handiago du artistikoa baino. Izan ere, ez du arkitektura- eta apainketa-elementu garrantzitsurik.\n1892an bere anaiak Nikolas Arrotegi Jaunak nesken eskola dohaintzan eman zuen. Eraikin handiagoa da. Arrotegi Egoitzaren eta Bulukua Jauregiaren artean, Axpeko erdigunetik trenbidearen geralekura doan bidearen ondoan kokatuta dago. Eraikin honek zenbait eraberritze-lan jasan ditu, azkena 1985ean. Hormak harlanduzkoak dira; bere oin-planoa, apur bat errektangeluarra da eta, teilatu-hegalak, garaiko eraikina askotan legez, oso irtenak dira.\nZazpi urte beranduago, Busturiako Udalak, Altamira auzoan, mutilentzako eskola berria eraikitzea erabaki zuen. 1899ko apirilean herrialdeko Aldundiari baimena eskatu zion: “(…) Débese este proyecto… a que diseminado este pueblo en diversos barrios, con relativa distancia, los mayores de los cuales son el parroquial de Axpe por iniciativa y dotación de un particular otra de niñas, en la propia forma puede y debe dotarse en esta ocasión, á expensas del procomún, al barrio de Altamira de un servicio para escuela de niños… ya que su distancia á la de Axpe dificulta en esta la concurrencia de los alumnos, mucho más en la clase labradora. (…) Suplica a V.E. en nombre de la Corporación que preside, se sirva autorizarle desde luego para la realización del proyecto aludido y construcción en su virtud del nuevo edificio de referencia”.\nLanen adjudikaziorako lehiaketa 1899ko ekainaren 25ean izan zen Udaletxeko Batzarren Gelan, orduko alkate Nikolas Arrotegi Jaunak presidentziapean. Eraikina, Altamira auzoko enparantzan, San Migel elizaren ondoan, kokatuta dago. Gaur egun, eraiki zeneko helburu berarekin erabiltzen da.\nBusturiako hiru eskolak. Mutilena (ezkerra), neskena (erdia) eta gaur egungoa, mistoa (eskuma).\nXX. mendearen hasieran kulturaren eta hezkuntzaren egoera Bizkaia osoan txarra zen. Eskolak, zeudenean, ekonomikoki indartsuak ziren udalerrien erdiguneetan zeuden, herritar gehienengandik urrun beraz. Agintariek hezkuntza-zentro berriak eraikitzeko beharraz ohartu ziren. Auzo-eskola ospetsuak izan ziren. Horiek, ondoko hiru baldintza hauek betetzen zituzten guneetan eraiki ziren: auzoak hamar herritar baino gehiago izatea, etxeak gertueneko eskolatik kilometro bat baino gehiagora kokatuta egotea eta, auzoan bertan, auzoak berak edo bere kasuan, udalak, ondare egokia izatea. Euren gaineko guztia (planoak, eraikuntza aurreko eta osteko guztia…) Aldundiak berak ezartzen zuen. Diseinua bera zein erabilitako materialak kontuan hartuta inguruari ondo egokitutako eraikinak ziren.\nOndoren aipatuko ditugun eskola hauek garai berekoak edo modernoagoak direla pentsa liteke. Guztiek garrantzi historiko-kultural apur bat erakusten dute.\nMundakako Juan Tribisarrospe eskola\nJuan Tribisarrospe ikastetxea, Mundakan.\nMundakan Juan Tribisarrospe eskola dugu. Bere dohaintza-emaile nagusiaren omenez deitzen da horrela. 1923an eraikitakoa da. Izan ere, garai horretan, lokalak berreskuratzeko Arrantzaleen eskolak bere jabetzako lokaletan kokatutako umeak kanporatu beharrean daudenean eraikitakoa da. Eskola-umeak hor kokatu orduko, 1907tik aurrera, Kristau-Heziketako Anaiek zuzendutako San Luis Ikastetxean egon ziren.\nIkastetxea Castor Uriarte arkitektoak eraikitakoa da. Egile hau, XX. mendeko Arkitektoen Lehen Belaunaldiko kide dugu eta 1925ean Gernikako Frontoia proiektatu zuen.\nEstilo historizistan eraikitakoa eraikina da. Neurri txikikoa da. eta, aldez aurretik esan beharra dago interes artistiko txikia duela. Gaur egun, bulego moduan erabiltzen da. Beheko solairuko alboetako ate handi biak zein erdiko leihoa erdi-puntuko arkuan eraikitakoak ziren. Ezkerreko atetik hegoaldeko fatxadan dagoen ataripera heltzen zen. Gainean, suhesiekin babestuta eta adreiluekin eraikita dagoen balkoia dago. Fatxada nagusian, erdialdean balkoia dago. Bola handiekin babestutakoa eta teilatuko pinakuluetako biren jarraipenekin mugatutakoa da. Balkoi honen bi aldeetara arku mitraldun lau leiho zeuden. Azkenez, apaindura gisa, fatxada nagusiaren luzera osoan teilatuaren gainean lau pinakulu ditu eta fatxada nagusiaren eskumaldera, teilatu-hegalaren azpian, garitoia erakusten du.\nIbarrangeluko Albano Jauregi Ikastetxea\nAlbano Jauregi Ikastetxea, Ibarrangelun.\nXIX. mendearen amaieran Ibarrangeluko antzinako eskolak oso egoera txarrean zeuden eta, gainera, ez zegoen lekurik neska-mutiko gehiago sartzeko. Hori dela eta, 1904an, Ibaetako enparantzan berri bat eraikitzea erabaki zen. Diseinua Fidel Iturriak egin zuen. Eraikuntza, lehiaketa publikoa irabazitakoan, Fructuoso Mario Gómez bilbotarrak egin zuen. Eraikuntza-lanak 1905ean amaitu ziren.\nEraikin berri honek, bolatokia zegoen lekuan, behealde bat dauka. Eskola-umeak jolasten ziren lekuan probalekua dago. Den-dena ondo bereizita. Eraikinaren erdialdearen aurrealdean gauzak gordetzeko gela dago. Beheko solairua bitan banatzen da. Alde batean, nesken gelak, eta, bestera, mutilenak. Gela horien artean sarrera, komunak eta liburutegia zeuden.\nBarnera sartzeko atera eskailera baten bitartez ezkerretik zein eskumatik igo gaitezke. Arkitektoak eskailera hau diseinatu zuenean tribuna legez erabiltzeko egin zuen, agintariek parte hartu beharreko ekitaldi publikoetan tribuna moduan erabiltzeko, alegia. Behealdea eta sotoa harlanduan eraikita daude. Beste guztia adreiluzko da eta aurrealdea entokatuta dago.\nIkastetxea zabaldu eta seigarren urtera Ibaetako enparantza eraberritu egin zen. Bertan zegoen taberna bota, lurra leundu eta jesarlekua eraiki egin ziren.\n1947an Eskola Nazionala izena kendu eta Albano Jauregi moduan bataiatu egin zen. Izen hori jarri zitzaion, hain zuzen ere, oso egoera txarrean egondako eskola zaharra eraberritzeko dirua pertsona horrek eman zuelako.\nDenborarekin, eraikin berri hau ere kaltetzen joan zen. Horrela, erabat eraberritu beharra zeukan. Fatxada mantendu egin zen eta barnealdea, berriz, erabat hustu zen. Hau guzti hau 1990ean egin zen eta eraberritze-lanon iraupena urte batekoa izan zen.\nArratzuko antzinako eskola.\nArratzun, eskola publikoa udaletxearen aldamenean eraiki zen. Oin-plano karratukoa da. Teilatua bi isurialdekoa da eta urak alderik laburrenetarantz batzen dira. Fatxada handia, bi altuera eta behealdea ataripearekin ditu. Goialdean bao dintelduna eta balkoi zentratua ditu. Ondoko inskripzioa duen armarria du: “Escuelas año 1925”. Euskal estilo berrian eraikita dago. Fatxadan brontzezko plaka bat dago ondoko testuarekin: “Año 1925 / la excma. Sra. Dª. Victoria / de Durañona y Colomo / viuda de D. Pedro Pascual / de Gandarias y Navea / construyó estas escuelas / en memoria de su / hijo D. Ricardo”.\nHerriko gazteen artean hezkuntza hedatzeko gogoa badirudi konstante historikoa izan dela Bermeoko Hiribilduan. Itsasoaren mugarik gabeko munduan irakurtzeko eta idazteko beharra betebeharreko helburutzat hartu zen. Honela, ardura hori estilo neoklasikoan eraikitako bi eskola-talde soilen eraikuntzan gauzatu zen. Bata, Asisko San Frantziskoren eskola-taldea. Eraikin hau San Frantzisko enparantzaren izen bereko komentu gotikoaren klaustroari itsatsita dago. Oin-planta apaisatua duen estilo neoklasikodun eraikina da. Fatxada hiru solairutan egituratuta dago. Behealdea pilastren gainean dauden erdi puntuko arkudun arkupetan zabaltzen da. Barnera sartu, eraikinaren hegal batetik, gezurrezko dintel batetik, egiten da. Goiko solairuen fatxada hamalau bao-ardatz adintelatutan ordenatuta daude. Bigarren solairuan baoak binaka daude eta burdin forjan egindako balkoietan irekitzen dira. Burdin forja hau udaletxeko balkoien berdina da. Fatxada zurian entokatuta dagoen bitartean, baoetan eta ertzetan harlanduak agertzen dira.\nBestea, Irakaskuntza eskola-taldea da, gaur egun Udal Musika-Kontserbatorioa hartzen duena. Eraikin apaisatu honek bi altuera ditu eta inposta-pleken bidez bananduta dago. Erdiko gorputzak harlanduzko aparejua erakusten du eta bertan sarbide bat irekitzen da frontoiaren azpian. Alboetako bi gorputzak bost bao-ardatzetan ordenatzen dira.\nFrantziskotarren komentuko eskolak\nAtal hau ezin amaitu dezakegu Sukarrietako kolonia modernoa aipatu gabe. Erdian kokaturiko moduluari itsatsitako bi solairutako etxe ugariko talde berezia da. Barnetegia eta eskola denez tipologia arruntetik apur bat urrundu egiten da. Are gehiago, jantokiekin, logelekin, kaperarekin… egitura konplikatu egiten da. Bere kokapena, itsasbazterrean, eta eraikuntza, dena, oso ondo asmatuta dago Sukarrietako kolonia honetan. Horregatik, 2010. urtean, Garrantzi Kulturaleko Ondare moduan izendatzeko tramiteak abiatu zituen Eusko Jaurlaritzak eta horrekin, etorkizunean, bere suntsipena ekidin nahi da.\nSukarrietako kolonien talde polita.\n+ PRADO ANTUNEZ, Ana Isabe. Bizkaiko Herrien Monografiak. Bermeo: Ikerketa Historiko-Artistikoa. Bizkaiko Foru Aldundia. Bilbo, 2000.


Non behar da COVID ziurtagiria eta non ez? - Aia orio - Karkara.eus\nNon behar da COVID ziurtagiria eta non ez?\nOnintza Lete Arrieta 2021-12-15 09:57\nLeku itxi askotara sartzeko COVID ziurtagiria erakutsi beharko da gaurtik aurrera, Eusko Jaurlaritzak argitaratu berri duen dekretuak hala aginduta.\nEAEko Auzitegi Nagusiak atzo onartu zuen COVID ziurtagiriaren erabilera eremua zabaltzeko Eusko Jaurlaritzak egindako eskaera, eta atzo arratsaldean Gotzone Sagardui Osasun sailburuak jakinarazi zuen gaur bertan sartuko zela indarrean dekretu berria, EHAA Euskal Herriko Aldizkari Ofizialean publikatu orduko.\nJada publikatu dute dekretua, eta hala, gaurtik aurrera, ia eremu itxi guztietan eskatuko dute COVID ziurtagiria, 100.000 biztanleko intzidentzia tasa 300 kasutik gorakoa den herrietan.\nZiurtagiria beharko da ostalaritzako eremuetara, kultur ekitaldietara eta kiroldegi eta gimnasioetara sartzeko, nahiz bisitan joateko osasun zentroetara, espetxeetara eta zahar etxeetara. Dekretuak sarreran esaten du “sarrera borondatezkoa den eta funtsezko jarduerak egiten ez diren lokalak” direla ziurtagiria eskatuko dutenak, aipamena eginez Auzitegi Gorenaren jurisprudentziari.\nDekretuaren sarrera horretan, bestalde, establezimendu barruei egiten die erreferentzia, ez terrazei.\n-Non erakutsi beharko da COVID ziurtagiria?\n1.-Kontzertu aretoetan eta erabilera anitzeko aretoetan edo gaitutako beste espazio itxi batzuetan, kontzertuak, musika jaialdiak eta bestelako kultura eta arte ekitaldiak egiten direnean.\n2.-Ostalaritza establezimendu eta jatetxeetan, baita oturuntza aretoetan ere, dantza egiteko aukera ematen duten jarduerak egiten direnean, bertaratuen kopurua zeinahi dela ere.\n3.-Kiroldegietan, gimnasioetan eta jarduera fisikoa edo kirola egiten den bestelako barne espazioetan, izan kirolarientzat, laguntzaileentzat nahiz publikoarentzat.\n4.-Kirol instalazio itxietan, hala nola, estadioetan, frontoietan edo antzekoetan, sarrera kontrolatzeko sistema bat dutenean –tiketak, abonamenduak, gonbidapenak, eta antzekoak– eta 100 pertsona baino gehiago bertaratuta lehiaketak egiten direnean.\n5.-Ospitaleetan, zentro soziosanitarioetan eta espetxeetan: ospitaleratutako pazienteak edo egoiliarrak zein espetxeratutakoak bisitatzen dituzten pertsonek erakutsi beharko dute.\n-Haurrei eskatuko zaie?\n12 urtetik beherakoek ez dute ziurtagiria behar, adinagatik sartu daitezkeen establezimendu, ekitaldi, jarduera eta lekuetara sartzeko. Lokal horietako langileei ere ez zaie ziurtagiria eskatuko, beren lana egiteko lokal horietara sartzen direnean.\n-Anbulatoriora joateko behar da ziurtagiria?\nEz zaie ziurtagiririk eskatuko pazienteei, ez anbulatorio edo osasun etxeetan, ez ospitaleetan artatzeko.\n-Noiz aplikatuko da dekretu berria?\nOsasun Sailaren webgunean, aste bakoitzeko astelehen eta ostegunetan jakinaraziko da tasaren indizea, eta hurrengo egunetik aurrera izango da indarrean.\n-Nola eskura daiteke COVID ziurtagiria?\nHelbide honetan eska daiteke. Dena den, balioko dute beste osasun administrazio batzuek emandako Europako Batasuneko Covid Ziurtagiri Digitalek (QR) ere.\n-Nork eskatuko du ziurtagiria?\nEstablezimendura sartu aurretik eskatuko dute ziurtagiria bertako arduradunek. Horrez gain, bai establezimendu, ekitaldi, jarduera eta leku horien titularrek eta arduradunek, bai agintaritzaren agenteek, edozein unetan eskatu ahal izango diete ziurtagiria leku horietan dauden pertsonei, ziurtagiri hori benetakoa dela egiaztatzeko.\nBestalde, establezimendu, ekitaldi, jarduera eta lekuetako arduradunek datuak babesteko indarrean dagoen araudia betetzen dela bermatu beharko dute. Bereziki, egiaztatzeko unean soilik eskatu ahal izango da informazioa erakusteko, eta ezin izango da gorde edo parte hartzaileen osasunari eragiten dioten datuen fitxategirik sortu.\n-Zein izango da erantzulea?\nEstablezimendu, ekitaldi, jarduera eta lekuaren titularra izango da erantzulea gerta daitezkeen ez-betetzeen erantzule, eta COVID-19aren pandemia kudeatzeko neurriei buruzko ekainaren 24ko 2/2021 Legean aurreikusitako moduan zehatuko dira.\n-Noiz arte egongo da indarrean dekretua?\nDekretu honetan aurreikusitako neurriek 2022ko urtarrilaren 31ra arteko iraupena izango dute, eta etengabeko jarraipena eta ebaluazioa egingo zaie, egoera epidemiologikoaren bilakaerara egokitzen direla bermatzeko. Ondorio horietarako, luzatu, aldatu edo ondoriorik gabe utzi ahal izango dira neurriok.